06 июл 2022, Тошкент вақти: 17:41\nБу ҳақдаги Вазирлар маҳкамаси ва Олий Мажлиснинг ахборотида мамлакат бўйлаб 3 кунлик мотам эълон қилинди.\nПрезидент Каримовнинг дафн маросимини ўтказиш бўйича Давлат комиссиясининг раиси Бош вазир Шавкат Мирзиёев тайинланди.\n"Ёш давлатимиз учун ғоят мураккаб ва масъулиятли даврда вазият беқарорлашувининг олди олингани ва халқимизнинг уруш даҳшатларини кўрмасдан эсон-омон ўтиши бевосита Ислом Каримов номи билан боғлиқ." - дейилади ахборотда.\nКаримов ўз васиятига биноан Самарқанд шаҳрида 3 сентярб куни ота-онасининг ёнида тупроққа қўйилади.\n"Биз барчамиз учун ўта оғир жудолик муносабати билан марҳумнинг оила аъзолари ва бутун Ўзбекистон халқига чуқур ҳамдардлик билдирамиз."\nПрезидентинг кичик қизи Лола Каримова ҳам ўзининг Instagram саҳифасида отасининг вафоти ҳақида ёзиб қолдирди.\n"У бизни тарк этди... Сўз излаяпман ва ўзим бунга ишонмаяпман... Албатта, биз Оллоҳникимиз ва албатта, биз унга қайтгувчимиз. Худо раҳмат қилсин!" - деб ёзди Лола Каримова.\nОзодлик Марказий Осиëдаги энг қаҳри қаттиқ президент сифатида ном чиқарган Каримов ҳаëти ва қолдирган меросига назар ташлайди.\nЎзбекистон Коммунистик партиясининг собиқ 1-котиби Ислом Каримов инсон ҳақларини топташ орқали аҳолини қўрқувда ушлаб келган хавфсизлик тизимлари қўллови¸ Россия ва Ғарб ўртасидаги геосиëсий мувозанатни ушлаш ва президент ваколатларини чекланмаган тарзда кенгайтириш билан ҳокимиятни шу қадар узоқ вақт давомида ўз қўлида сақлай олди.\nИнсон ҳақлари фаоллари Каримов бошқарувининг сиëсий ўзга фикрлиликни муттасил бостириш¸ аҳолини пахта далаларига мажбуран ҳайдаш¸ куч ишлатар тизимларининг муттасил қийноқ қўллаши билан кечганини айтадилар.\nЎлими билан Каримов на ҳукумат фаолияти устидан жамоатчилик назорати ва на демократия ва қонун устиворлиги тажрибаси бор бир мамлакатда СССР қулашидан олдин ҳокимиятни ўз қўлига олган якка ҳукмдор ўрнини ким эгаллайди¸ деган савол жавобини очиқ қолдириб кетди.\n1938 йил 30 январда Самарқандда туғилган Ислом Каримов маълумотига кўра иқтисодчи эди. Унинг ҳокимият тепасидаги ҳаëт ва фаолияти 1989 йилда – Ўзбекистон ССР Коммунистик партияси 1-котиби лавозимига тайинланиши билан бошланган эди.\n1990 йили Ўзбекистонда президентлик лавозими жорий қилингач¸ Олий Мажлис томонидан Ўзбекистоннинг 1-президенти этиб сайланган Ислом Каримов Ўзбекистон сиëсий ҳаëтининг кейинги ўн йилликларини ҳам белгилаб берган концепциясини 1991 йили Наманганда - Тоҳир Йўлдош ва унинг радикал издошлари қуршовида қолганида илгари сурган эди.\n“Агар эртага мени президент қилсангиз¸ менга бир жумла керакки¸ парламентни тарқатиб юборадиган ҳуқуқ берсангиз¸ ундан кейин мани ҳуқуқим¸ мани гапим битта бўлади. Агарки президент катта кучга эга бўлмаса¸ман ҳеч нарса қилолмайман. Эртага парламент чиқиб йўқ дейди¸ шу билан тамом” деган эди Тоҳир Йўлдош билан музокараларда Ислом Каримов.\n1991 йил 31 августида Ўзбекистон мустақиллигини эълон қилган Ислом Каримов СССР қулаганидан кўп ўтмай ўтказилган илк президент сайловлари ва ундан кейинги сайловларда ҳам ғолиб деб топилди.\nКейинги 25 йил давомида неча марта сайлов ўтказилган бўлса¸ ҳаммасида Каримовнинг 90 фоиздан кўпроқ овоз олгани айтилган бу тадбирлар Ғарб томонидан на эркин ва на адолатли деб топилди. Ўзбекистон конституцияси очиқ-ойдин қилиб бир шахснинг икки муддатдан ортиқ президент бўлмаслигини таъкидлаб турганига қарамай¸ кейинги икки сайловда яна қатнашиб¸ яна ғолиб деб эълон қилинган Каримов ҳокимиятининг легитимлиги кескин танқидларга учради.\nСиëсий технологиялар устаси деб кўрилган Ислом Каримов ҳокимиятни ўз қўлида марказлаштириш учун ҳар хил референдумлар фойдаланди¸ сиëсий мухолифатни яроқсиз ҳолга келтирди¸ эҳтимолий рақиблар ва жамоатчиликни назоратда ушлаш учун мустақил ва танқидий матбуотни буткул йўқ қилди.\nКаримов ҳокимияти даврида Ўзбекистон адлия тизими ҳибсга олинганларга нисбатан систематик қийноқлар қўлланилиши боис халқаро ҳуқуқ гуруҳлари танқидига нишон бўлиб келди.\nИслом Каримов айримлар томонидан Ўзбекистондаги хавфсизлик тизимлари шавқатсизлигини оқлаш учун исломий жангарилар картасидан фойдаланганликда айблаб келинди.\n1999 ва 2004 йили Тошкентда юз берган портлашлар¸ 1999 ва 2000 йилларда Ўзбекистон исломий ҳаракатининг кетма-кет хуружларидан кейин мамлакатдаги исломий гуруҳлар қаттиқ таъқибга учради.\n90-йиллар охирида депутатларни исломий радикалларга қарши етарлича курашмаëтганликда айблаган Ислом Каримов “агар бунга журъатингиз бўлмаса¸ менга қурол беринг¸ уларнинг калласидан ўзим отаман”¸ деган эди.\nИслом Каримов Ўзбекистоннинг геосиëсий жойлашувидан фойдаланиб АҚШ билан яқинроқ алоқа ўрнатишга уринди ва шу мақсадда Америка ҳарбийларининг Афғонистондаги ҳарбий амалиëтлари учун таъминот ëрдами таклиф қилди.\nҲуқуқ фаоллари АҚШ ҳукуматини имтиëзли транзит учун мамлакатдаги инсон ҳақлари вазиятига кўз юмганликда айблаб¸ Вашингтон эса¸ бу айбларни рад этишга уриниб келди.\n2005 йил 13 май куни Андижонда юзага чиққан норозилик намойиши хавфсизлик кучлари томонидан шавқатсизларча бостирилганидан сўнг Каримов халқаро ҳамжамиятнинг бу қонли воқеалар бўйича мустақил текширув ўтказиш талабини қатъиян рад қилди. Каримов томонидан хориждаги исломий террорчилар тарафидан уюштирилгани айтилган Андижон воқеаларида¸ расмийларга кўра¸ 187 одам нобуд бўлди.\nМарказий Осиëдаги қолган тўрт давлатнинг бари¸ қолаверса¸ Афғонистон билан ўзаро чегарага эга Ўзбекистон минтақада энг катта аҳоли ва энг катта армияга эга давлат. Мамлакат шунингдек каттагина нефт ва газ заҳиралари устида жойлашган.\nКаримов ҳукмронлиги даврида Ўзбекистон минтақавий гегемонга айланишга ҳаракат қилди ва бу уриниш қўшнилар билан муносабатларни кескинлаштирди¸ чегара ва сув устидаги келишмовчиликларга олиб келди.\nТошкентнинг исломий экстремизм таҳдиди баҳонасида қўшнилар билан чегараларни ëпиши ҳам ўзбекистонликлар¸ ҳам чегаранинг нариги томонидагилар ҳаëтини жиддий мураккаблаштириб келди.\nГаз экспорти¸ аниқроғи тўланмаган пул баҳонасида газ узатишни тўхтатиб қўйиш Каримовга Қирғизистон ва Тожикистон каби камбағал қўшниларга босим ўтказиш имконини берди.\nҚўшнилар кўп марта Каримов махфий хизматларини ўз ҳудудларида турли хуружлар уюштириш ëхуд Тошкент томонидан қидирилган шахсларни ушлаш учун чегарадан ўтиб-қайтишда айблади.\nИнсон ҳақлари вазияти борасидаги танқидларга қарамай Ўзбекистоннинг жуғрофий жойлашуви ва ëнилғи заҳиралари Россия ва Ғарб ҳукуматларини Каримов ҳукумати билан яқинроқ алоқа ўрнатишга ундади.\nАммо Каримов сиëсати Тошкент ва Москва¸ қолаверса АҚШ¸ ЕИ ва халқаро молия ташкилотлари орасига кўп бора совуқчилик тушишига ҳам сабаб бўлди.\n90-йилларда Тожикистон фуқаролик уруши гирдобига тортилди¸ Қирғизистон ва Қозоғистон намойишлар¸ қолаверса президент ва парламент ўртасидаги зиддият сабаб фалажланди ва аксар минтақа давлатлари бу вазиятдан чиқиш учун халқаро ëрдамга муҳтож бўлиб қолди.\nАммо Каримов бошқарган Ўзбекистон ўтиш даврида жиддий беқарорликка чап бера олди ва аксар постсовет республикаларидан фарқли халқни электр қуввати ва газ каби энг зарур хизмат ва маҳсулотлар билан таъминлай олди.\nШунга қарамай кузатувчиларга кўра¸ шавқатсиз репрессиялар ва яшаш шароитининг муттасил ëмонлашиб бориши Ўзбекистонда қуролли қаршилик учун қулай замин яратмай қолмади.\nМамлакат йиллардан бери иқтисодий ислоҳотлар йўқлиги¸ кенг кўламли коррупция ва қариндош-уруғчилик учун танқид қилиб келинмоқда. Ҳукумат шунингдек пахта етиштириш жараëни¸ айниқса¸ йиғим-терим пайтидаги кенг кўламли мажбурий меҳнат учун халқаро гуруҳлар танқиди остида қолиб келмоқда.\nКаримовнинг қизлари Гулнора ва Лола Каримовалар отаси яратган тузумдан энг кўп манфаат кўрган шахслар сифатида кўрилади. 2011 йили иккала қиз Швейцариядаги Bilan журнали томонидан бу мамлакатда яшовчи энг бадавлат 300 шахс рўйхатига киритилган эди.\nБир неча йил муқаддам отасининг вориси деб кўрилган тўнғич қиз Гулнора Каримова 2014 йилдан бери жамоатчилик кўзидан ғойиб бўлди ва норасмий маълумотларга кўра¸ халқаро коррупция жанжали ортидан уй қамоғига олинган.\nИслом Каримовнинг саломатлиги ҳақида Вазирлар Маҳкамаси 28 август қисқа баëнот тарқатиши эртасига унинг вазияти ҳақида аниқроқ маълумот берган кенжа қиз Лола бўлди.\nЛола Каримованинг рус¸ ўзбек ва инглиз тилларида ëзилган Instragram ва Facebook хабарида отасининг мияга қон қуюлиш ташхиси билан реанимацияга ëтқизилгани ва унинг аҳволи “барқарор” экани айтилди.\nОтаси даврида Ўзбекистоннинг UNESCOдаги элчиси лавозимига тайинланган Лола Каримова-Тиллаева жамоатчиликдан “отаси саломатлиги ҳақида ҳар хил миш-мишлардан тийилиш ва оиланинг шахсий ҳаëтига ҳурмат кўрсатишни сўради.


ЎзА - Самарқанд вилояти ҳокими: одамлар учун қулайлик яратиш,турмуш маданиятини ошириш – асосий мезон\nСамарқанд вилояти ҳокими: одамлар учун қулайлик яратиш,турмуш маданиятини ошириш – асосий мезон\nСамарқанд вилояти ҳокими Т.Жўраев “Обод қишлоқ” дастури асосида бунёдкорлик ишлари амалга оширилаётган Жом қишлоғида вилоят ва Нуробод тумани фаоллари иштирокида йиғилиш ўтказди.\nДавлатимиз раҳбари ташаббуси билан бошланган “Обод қишлоқ” дастури асосида Самарқанд вилоятида биринчи бўлиб шу қишлоқда бунёдкорлик ва ободонлаштириш ишларига киришилган эди. Икки ой ичида Жом ва Гирдиқўрғон маҳаллаларидаги 469 турар-жой биноси ҳомийлар ҳисобидан таъмирланиб, уйлар ва уларнинг атрофи тўсиқ деворлар билан ўралди. Яна 194 уйда бунёдкорлик ишлари давом этмоқда. Шунингдек, ҳудудда 1 ҳаммом, 3 автомобилларга техник хизмат кўрсатиш шохобчаси, 4 озиқ-овқат дўкони, 2 автобекат қурилиши якунига етмоқда.\nАҳоли томорқасидан самарали фойдаланиш мақсадида 232 хонадонда имтиёзли банк кредитлари ҳисобидан 1 сотихли ихчам иссиқхоналар ташкил этилиб, сабзавот экинлари парваришига киришилди. Нуробод тумани “Томорқа хизмати” масъулияти чекланган жамияти эса 21 оила учун иссиқхона қуриб, томчилатиб суғориш воситалари ва кўчат билан таъминлади.\nЭски ва бугунги кун талабларига мутлақо жавоб бермайдиган Жом деҳқон бозори ўрнида замонавий лойиҳа асосида 420 ўринли бозор қурилиши ҳам жадал суръатларда олиб борилмоқда. Ушбу мажмуа ҳам яқин кунларда фойдаланишга топширилади.\nҲудуддаги иккита умумтаълим мактаби жорий таъмирдан чиқарилиб, янги мебель ва ўқув жиҳозлари келтирилди. Муассасалар ҳовлиси обод этилди ва 2 иссиқхона қурилди. Қишлоқ оилавий поликлиникаси қурилиши учун бюджетдан маблағ ажратилди, лойиҳа-смета ҳужжатлари тайёрланиб, экспертиза хулосаси олинди.\nЖомдаги бунёдкорлик ишлари аввалида иккита янги мактабгача таълим муассасаси қурилиши режалаштирилган эди. Шу кунларда битта муассаса биноси қурилиши тугалланиб, пардозлаш ишлари олиб борилмоқда.\nДастур асосида қишлоқ ҳудудидаги 23,1 километр йўлга тош тўкилиб текисланди, 0,55 километр масофада асфальт ётқизилди.\nАҳолини тоза ичимлик суви билан таъминлаш мақсадида бугунги кунгача 18 километр масофага сув тармоғи тортилди, 2 сув иншооти таъмирланиб, 1 таси янгидан қурилди. Электр таъминотини яхшилаш бўйича ҳозиргача 8 трансформатор, 483 дона бетон устунлар ўрнатилган, 22,3 километр масофага кабель тортилган.\nВилоят ва шаҳар тиббиёт муассасаларининг тор соҳа мутахассисларидан иборат гуруҳлар томонидан ҳудудда истиқомат қилаётган 22 минг аҳолининг 20 минг 733 нафари чуқурлаштирилган тиббий кўрикдан ўтказилди. Тиббий кўрик натижасида касаллиги аниқланган фуқароларга амбулатор ва стационар даволаниш учун тавсиялар берилди. 50 га яқин бемор йўлланма асосида вилоят тиббиёт муассасаларида, юртимиздаги санаторийларда саломатлигини тиклади.\nВилоят ҳокими шу пайтгача амалга оширилган ишларни эътироф этиш билан бирга, Президентимиз Шавкат Мирзиёев раислигида 26 апрель куни ўтказилган “Обод қишлоқ” дастурини амалга оширишни самарали ташкил этиш билан боғлиқ масалалар ва бу борадаги энг муҳим вазифаларга бағишланган видеоселектор йиғилишида билдирилган танқидий фикрлардан келиб чиқадиган вазифаларга эътибор қаратди.\n– Ҳудуддаги объектлар, аҳоли турар жойларини таъмирлаш, қишлоқ инфратузилмасини такомиллаштиришда замон талаби ва одамлар учун қулайлик яратиш, турмуш маданиятини ошириш асосий мезон бўлиши керак, – деди Т.Жўраев. – Бу ишларни хўжакўрсинга қилиб, бир-биримизни алдамайлик. Ободлик бундай ишлар билан ўлчанмайди. Бу каби иншоотлар аввало тартибга, кейин сифатга мос таъмирланиши, керак бўлса, қайтадан бунёд этилиши зарур. Жомда бодом, унаби, ёнғоқ, писта ва ўрик дарахтлари яхши ўсиши ҳақида мутахассислар айтишмоқда. Демак, аҳолига ушбу мевали дарахтларни кўпроқ экишни тавсия қилиш керак. Аҳолининг айрим тоифаси боқимандалик кайфиятига тушиб қолган, ўз уй-жойи, ҳовлиси ва томорқасидан фойдаланишга эътибор бермаяпти. Вазиятни ўзгартириш, одамларнинг турмуш даражасини яхшилаш мақсадида қишлоқнинг фаол, ташаббускор кишилари, оқсоқоллари имкониятидан самарали фойдаланиш лозим.\nЙиғилишда мутасаддиларнинг ижтимоий, йўл-транспорт ва муҳандислик-коммуникация инфратузилмалари, аҳолини ижтимоий муҳофаза қилиш бўйича ҳисоботлари тингланди. Бу борадаги ишларни жадаллаштириш ва сифатини ошириш юзасидан топшириқлар берилди.\n– Қишлоғимизда амалга оширилаётган ишлардан ҳаммамиз шодмиз, – дейди Гирдиқўрғон маҳалласида яшовчи Ойбек Муродов. – Энди биз бу хайрли ишларга монанд яшашимиз, ҳаракат қилишимиз лозим. Зеро, обод қишлоқ одамларининг қалби ҳам обод, маданияти ҳам юксак бўлиши керак. Ўзим бу ишлардан руҳланиб, тадбиркорликни бошладим. Ҳозир оила аъзоларим билан 250 бош товуқ боқяпман. Ҳар куни 230-235 дона тухум олиб, қишлоқдошларимга етказиб беряпман. Кунига рўзғоримга 45-50 минг сўм фойда келмоқда. Энди яна 250 бош товуқ, 200 бош бедана боқишни режалаштирдим.\nШу куни қишлоқда истиқомат қилувчи 14-24 ёшлилар ўртасида 3 километрга югуриш марафони, 22-умумтаълим мактабида самбо кураши бўйича Жом биринчилиги ўтказилди. Ғолиблар аниқланиб, ташкилотчилар томонидан муносиб рағбатлантирилди.\nҚишлоқда истиқомат қилаётган меҳнат фахрийлари, нуронийлар учун байрам дастурхони ёзилиб, вилоят ҳокимлигининг эсдалик совғалари топширилди. Вилоятнинг таниқли санъаткорлари иштирокида концерт дастури намойиш этилди.


"Янада орқароққа". Сўнгги ўринга тушиб қолган "Динамо" таркибида қандай ўзгаришлар бўлади?\n14 июнь, 16:16\nСуперлигада яққол аутсайдер Самарқанднинг “Динамо” клубига тегишли. Улар 14 та жамоа орасида охирги ўринда. Ўтган йили про лигада муваффақиятли қатнашиб, кучлилар орасига қайтган жамоа қишда анча селекция ишларини олиб борганди. Мураббийлар штаби ҳам Сербиядан олиб келинди. “Динамо”ни кучайтиряпмиз деб ўйлашди ва буни натижаларда ҳам акс эттириш клубнинг асосий вазифасига айланганди. Аммо 10 та учрашувда клуб бор-йўғи 6 очко жамғарди.\nПредраг Роган “Динамо”га бош мураббий этиб тайинланганида бу ерга катта мақсадлар билан келганини айтганди. Таркибга маҳаллий ўйинчилар билан бирга легионерларни ҳам олиб келди. Янги мураббий янги мамлакат ва янги чемпионатга мослашиши лозим эди. Шу сабабли ўзининг қарашларидан келиб чиқиб жамоа ўйинини қуришга киришди. Албатта, унга вақт кераклиги ўзи шундоқ ҳам олдиндан маълум эди. Боиси, “Динамо”да исталган мураббий бирданига нимадир қилиб юбориши ўта мураккаб масала.\nСуперлига дебютанти учун кутилганидек чемпионат қийин бошланди. Илк турларда “Пахтакор” билан “Сўғдиёна”га мағлубиятга учради. Илк очкосини 3-турда “Қизилқум”га қарши ўйинда қўлга киритди. Самарқанддаги баҳда ҳисоб очилмади – 0:0. Ҳозирча ягона бўлиб турган ғалабасини эса 5-турда нишонлади. Ўз уйида Тошкентнинг “Локомотив” жамоасини қабул қилиб 3:1 натижаси билан устунликка эришди. Ўша учрашувдан сўнг “Динамо” кетма-кет иккита ўйинни дуранг билан якунлади. Яна иккита учрашувда мағлубиятга учраганидан сўнг сербиялик Роганга чиқиш эшиклари кўрсатиб қўйилди. Натижада чемпионатдаги илк истеъфо рўй берди. Унинг ўрнини йил бошидан бери спорт директори сифатида ишлаб келаётган Андрей Шипилов эгаллади. Янги мураббий бошчилигида “Динамо” 10-турда ўз майдонида АГМКга қарши майдонга тушди. Лекин самарқандликлар 1:2 ҳисобида мағлуб бўлишди.\nШундай қилиб, Самарқанд жамоасида 1 ғалаба, 3 дуранг ва 6 мағлубият бор. Рақиблар дарвозасига 8 та гол уришган ва ўз дарвозасидан 16 та тўп ўтказиб юборганлар. 11-турда Самарқандда “Насаф” билан ўтказилиши керак бўлган учрашув қолдирилган. Энди Шипиловнинг зиммасига катта масъулият юкланди. Аксига олиб у ҳам мағлубият билан бошлади. Суперлигадаги танаффусдан “Динамо” албатта максимал фойдаланиши керак. Ўйиндаги камчиликлар устида ишлаш ва бартараф этиш учун етарлича фурсат бўляпти. Барибир ёзги селекцияда таркибда яна ўзгаришлар бўлиши мумкин. Ҳар қалай Андрей Шипиловни ҳам футболга ўз қараши бор. Унинг услубига кимдир мос тушади, кимдир эса йўқ.\nФутболчиларни танлашда ҳам тўғри танлов жуда муҳим. Мавсум бошида таркибга кўплаб янги ўйинчилар келди, уларнинг орасида легионерлар ҳам бор. Лекин босниялик ҳужумчи Александр Глишич жамоага мослаша олмади. У дастлабки 4 та учрашувда майдонга тушди, гол ура олгани йўқ. Кейин эса Глишич раҳбарият билан ўзаро келишган ҳолда шартномани бекор қилишга қарор қилди. Ҳозирда клубда уч нафар легионер қолган. Булар – Милое Прекович, Михайло Йованович ҳамда Евгений Чумак.\n“Динамо” ўз ўйинини шакллантирмас ва таркибини кучайтирмас экан, жамоа охирги ўриндан қутула олиши қийин масалага айланиб бораверади. Албатта, олдинда ҳали вақт бор, тўлиқ иккинчи давра ҳам турибди. Фақат 10 та учрашувдан тегишли хулосалар чиқарилиши шарт. Акс ҳолда “Динамо”ни яна про лигада кўришимиз ҳам ҳеч гап эмас. Шундоқ ҳам мавсум аввалида ушбу клубни кўпчилик лигада қолиш учун курашишини айтганида, жамоа бундай тахминларни йўққа чиқарса керак, деган тахминга боргандик. Лекин ҳозирча ҳаммаси олдиндан кутилганидек кетяпти.


...О. Одилов Молия вазирлиги назорат-тафтиш бошқармасининг Тошкент шаҳар бошқармаси Бош назоратчи-тафтишчиси лавозимида ишлар эди.\n2017 йилнинг 22 августидан 20 сентябрига қадар Тошкент транспорт касб-ҳунар коллежида охирги текширувда 2017 йил 1 июлгача бўлган даврдаги харажатлар сметаси тузилиши ва унинг ижроси, бюджетдан ташқари маблағларнинг шаклланиши ва мақсадли сарфланиши юзасидан тафтиш ўтказиши керак эди. У ўз мансаб ваколатини суиистеъмол қилиб, текширув натижасида аниқланган камчиликларни ижобий ҳал қилиб бериш, уларни текшириш натижасида шакллантириладиган далолатномада акс эттирмаслик эвазига таълим муассасаси кассиридан 3 минг АҚШ доллари талаб қилади. Талаби бажарилмаса, текширув муддатини узайтириш, текширувга прокуратура идоралари ходимларини ҳам жалб қилиб, яна бир қатор камчиликлар аниқлаши мумкинлигини айтади.\n2017 йилнинг 18 сентябрида мазкур таълим муассасаси кассири М. Исҳоқова қарз-ҳавола қилиб олиб келган 2 минг 500 АҚШ долларини О. Одиловга пора эвазига беради...\nТошкент транспорт касб-ҳунар коллежида кенг жамоатчилик вакиллари, судланувчининг яқинлари, ўқувчи ва ўқитувчилар иштирокида ўтказилган сайёр суд мажлисида О. Одилов ҳамда М. Исҳоқованинг жиноий иши кўриб чиқилди.\nЖиноят ишлари бўйича Тошкент шаҳар Чилонзор тумани суди судьяси С. Орипов раислигида бўлиб ўтган сайёр суд мажлисида О. Одилов ҳамда М. Исҳоқовага Ўзбекистон Республикаси Жиноят-процессуал кодексининг тегишли бандларига асосан жарима жазоси тайинланди.\nСуд мажлисида судланувчиларнинг айбига иқрорлиги, барча келтирилган зарарларни қоплаши, қилмишидан пушаймонлиги, соғлиғида нуқсонлар борлиги сингари ҳолатлар инобатга олинди.


07:54 / 14.01.2017\nАргентина пойтахти Буэнос-Айресдан 30 км узоқликда жойлашган Тигр шаҳридаги банк бўлими 4 нафар қуролланган жиноятчи томонидан 30 сония ичида тунаб кетилди. Todo Noticias телеканали маълум қилишича, жиноятчилар ўзлари билан 750 минг песо (47 минг доллар) олиб кетишган.\nКузатув камераларидан олинган видеоёзувда ниқобларда бўлган икки жиноятчи Mercedes-Benz машинасидан тушиб, банкнинг ойнаванд эшигини болға билан синдиришаётгани акс этган. Бу пайтда милтиқлар билан қуролланган қолган икки жиноятчи эса машинада бўлган. 14 сониядан кейин жиноятчилар банк биносидан банкноматларга юкланиши керак бўлган пуллар боғлами билан чиқиб, автомобилга ўтириб ғойиб бўлишган.\nЎғриликни амалга ошириш учун 24 сония кетган. Яна 6 сония жиноятчилардан бирига машина олдида тушиб қолган буюмни олиш учун кетган. Телеканал маълумотларига кўра, жиноятчилар ўғрилик вақтида бирорта ҳам ўқ узишмаган.\nАйни вақтда полиция воқеани тергов қилмоқда. У берган маълумотларга кўра, жиноятчилар машинани банкдан бир неча мавзе узоқликда ташлаб, бошқа машинага ўтириб кетишган.\nбанк Аргентина Тигр


Ғиёсжон Бобоевни табриклаймиз! / Olamsport.com\n17:40"Хамзат, сенга одамларни ҳурмат қилишни ўргатиб қўяман"\t0 17:18Рустам Тўлаганов октябрь ойида жанг қилиши мумкин\t0 16:50Пакьяо Макгрегор билан бўладиган жангни тасдиқлади. Боксчи оладиган пулларини нимага ишлатишини ҳам айтди\t2 16:27Расмий хабар: Ўзбекистон МТЖ ноябрь ойида Дубайда иккита ўртоқлик учрашуви ўтказади\t0 16:02"Ролан Гаррос". Маррейни илк даврада мусобақадан чиқариб юборишди\t0 15:38Тавсия қиламиз: UFC Хабиб ва Гэтжи жанги учун промо-роликни тақдим этди (ВИДЕО)\t0 15:11Хаким Дауду Зубайранинг устидан кулди\t0 14:40Роналду ва Мессида 146 секундлик фарқ\t0 14:18Стол тенниси терма жамоамиз аъзолари "Янгиобод" базасида ўқув йиғин машғулотларини давом эттиришмоқда + ФОТО\t0 13:53Конор сочини калга олдирди + ФОТО\t1 13:34Формула-1. Мухлислар билан тўлган Сочи гран-приси якунланди + ФОТОГАЛEРEЯ\t0 13:10Осиё чемпионлар лигаси. "Пахтакор"нинг чорак финалдаги рақиби аниқ бўлди\t0 12:43Доминик Рейес кечаги мағлубиятига изоҳ берди\t0 12:22Спортчилар ижтимоий тармоқларда 0 12:01Конор UFC президентига кескин тарзда жавоб қайтарди\t0\n13 май 14:14\nҒиёсжон Бобоевни табриклаймиз!\nТеглар : ДзюдоТуғилган кунҒиёсжон Бобоев\nЎзбекистон терма жамоаси аъзоси, -73 кг вазн тоифасида юртимиз шарафини ҳимоя қилиб келаётган Ғиёсжон Бобоев яна бир ёшга улғайди.\nБухоро дзюдо мактаби тарбияланувчиси бўлган Бобоев бир неча йилдирки, асосий жамоамиз таркибида халқаро мусобақаларда татамига чиқиб келмоқда. Ўсмирлар, ёшлар ва катталар ўртасидаги жаҳон чемпионатлари иштирокчиси.\nБоку "Катта Дубулға" турнирида кумуш, Токио "Катта Дубулға" мусобақасида бронза медалини қўлга киритган. 2017 йилги Тбилиси Гран-при турнири ғолиби, 2016 ва 2017 йилги Тошкент Гран-при турнирлари кумуш медали совриндори, худди шу мусобақанинг 2015 йилги бронза медали соҳиби бўлган. Минскда ўтган Европа Очиқ чемпионатида бронза медалига эга чиққан.\nФурсатдан фойдаланиб, Ўзбекистон дзюдо федерацияси номидан халқаро тоифадаги спорт устаси Ғиёсжон Бобоевни таваллуд айёми билан муборакбод этамиз. Унга сиҳат-саломатлик, спортчилик фаолиятида улкан зафарлар тилаймиз!\nДиёра Келдиёрова: Cпортга кириб келишимга бувижоним сабабчи бўлганлар 0\nВилоятлардаги дзюдонинг бугунги куни муҳокама қилинди 0\nОйбек Норинбоевни табриклаймиз! 0


Бутун Покистонда 200 миллион киши электр токисиз қолди — Sof.uz\nБутун Покистонда 200 миллион киши электр токисиз қолди\n10.01 12:42 273 Жаҳон\nБутун Покистон ҳудуди электр энергиясидан узилиб қолди, деб ёзади “РБК”. Бу ҳақида маҳаллий Dawn газетаси мамлакат энергетика вазири Умар Аюб баёнотига таяниб хабар берган.\nВазирнинг сўзларига кўра, узилиш натижасида бутун мамлакат ҳудуди бўйлаб қарийб 200 миллион киши электр токисиз қолган. Узилишлар Покистоннинг Карачи, Исломобод, Лаҳор, Мултон, Касур каби йирик шаҳарларида ва бошқа шаҳарларда ҳам кузатилди. Покистон энергетика вазири вазиятни шахсан ўзи назорат остига олганига ишонтирди. У аҳолини юзага келган вазиятда хотиржамликни сақлашга чақирди. Унинг қўшимча қилишича, Покистон ҳукумати энергия узатилишини Тарбелдаги электростансия орқали қисман қайта тиклашга уринмоқда.\nНашр маълумотларига кўра, узилишга электр энергиясини тақсимлаш тизимидаги техник носозлик сабаб бўлган. Ўз навбатида, бош вазирнинг махсус ёрдамчиси Шаҳбоз Гилл маълум қилишича, энергетика вазири ва бутун идора авария сабабларини аниқлаши керак бўлади.


"Пахтакор-2005" Минскда финалга йўл олди\nФарҳод Нишонов мураббийлик қилаётган U-14 жамоаси "Минск Кубоги" халқаро турнирида финалда ўйнайдиган бўлди.\nГуруҳ босқичининг 4-турида "Минск" билан тўқнаш келган тарбияланувчиларимиз осонлик билан мезбонларни доғда қолдиришди. Равшан Абдуманнонов, Денис Сунгатулин ва Темур Одилов киритган тўплар жамоамизнинг 3:1 ҳисобидаги ғалабасини таъминлади. Ярим финалда эса Латвиянинг "Даугавпилс" жамоаси тарбияланувчилари 2:0 ҳисобида доғда қолдирилди.\nДастлаб Саид Гаджиев пенальтидан унумли фойдаланган бўлса, кейин Сарвар Адҳамов орадаги фарқни иккитага етказди. Эртага бўлиб ўтадиган финал баҳсида "Пахтакор" гуруҳдоши Киевнинг "Динамо" жамоаси билан майдонга тушади.\n"Шахтер" клуби украиналикларни Хитойдан олиб келиш учун самолёт беришга тайёрлигини маълум қилди\nАнглия чемпионати, 26-тур. "Манчестер Сити" – "Вест Хэм" 2:1


Бошқача айтганда, эрта-индин касб-ҳунар коллежини ёхуд олий ўқув юртини битириш арафасида турган ҳар бир мутахассис қўлига диплом олгач, қачон, қаерда ва қандай қулайликлар эвазига меҳнат фаолиятини бошлашини яхши билади. Бу эса унинг келажакка ишончи мустаҳкамлигидан, аниқ мақсад ҳамда қатъий позицияга эга эканидан далолат беради.\nЎрни келганда, таққослаш учун мустақилликкача бўлган даврдаги навқирон авлоднинг ижтимоий ҳолатини, жамиятда тутган ўрни ва мавқеини эслайлик. Собиқ тузум пайтида, очиғи, мактабни тамомлаган йигит-қизларнинг тақдири давлат ҳамда жамиятни у қадар қизиқтирмас, техникум ёки маълум бир ҳунар билим юртини битираётган мутахассисларни ишга жойлаштириш, уларни ҳар томонлама қўллаб-қувватлаш борасида ҳафсаласизлик кузатилар, ўз ҳолига ташлаб қўйилган бу тоифа ёшларнинг иш топа олганлари меҳнат фаолиятини юритса, иш топа олмаганлари, табиийки, қишлоқ хўжалигига жалб қилинарди. Чунки иқтисодиёти бир ёқлама ривожланган, асосан, хом ашё етказиб берувчи аграр республикада ижтимоий фаол, илм-фан ҳамда техника ютуқларини пухта ўзлаштирган, давлат тараққиётини белгилаб берувчи соҳалар бўйича халқаро стандартларга мос кадрлар эмас, балки билагида кучи бор, тобелик кайфиятидаги ёшларнинг кўпайиши мустамлакачилик сиёсати учун мақбул саналар эди. Ўтган асрнинг 90-йилларига келиб, юртимизда ижтимоий-иқтисодий инқироз жамият ҳаётининг барча жабҳасини чуқур муаммолар гирдобига ташлади. Ишсизлик даражаси ортди. Бундан аҳолининг ҳамма қатлами, айниқса, ёшлар катта жабр кўрди.\nМустақилликка эришилгач, инсон ва унинг манфаатлари олий қадрият даражасига кўтарилиб, бу йўлда олиб борилган туб ислоҳотлар туфайли ана шу таназзулнинг оқибат ҳамда асоратлари барҳам топа бошлади. Машҳур беш тамойилга асосланган тараққиётнинг миллий модели барча соҳадаги ўзгаришу янгиланишларга замин яратди. Хусусан, кучли ижтимоий сиёсатнинг туб негизи ҳисобланган бандлик соҳасининг ҳуқуқий ва институционал инфратузилмаси такомиллаштирилди. Жамиятнинг ишсиз қатлами, биринчи навбатда, ёшларга меҳнат қилиб, даромад топиши учун кўмаклашиш, касб-ҳунар ўргатиш ҳамда малакасини ошириш, бандлик соҳасида қонунчилик талабларига риоя этилишини назорат қилиш чора-тадбирлари кучайтирилди. Ушбу йўналишда ривожланган давлатларнинг илғор тажрибалари ўрганилди, халқаро ҳамкорлик мустаҳкамланди. Муҳими, мамлакатимиздаги барқарор иқтисодий ривожланиш тенденцияси аҳолининг, айниқса, ёшларнинг бандлик даражаси ошиши учун объектив имкониятлар яратилишини ва такомиллашувини таъминлади.\nТаъкидлаш жоизки, меҳнатга лаёқатли ёшдаги фуқаролар юртимиз аҳолисининг 62 фоизини ташкил этади. Ҳар йили юз минглаб йигит-қизларнинг меҳнат бозорига кириб келаётганини назарда тутсак, бандликни тўлиқ таъминлаш доимий долзарб масала экани ойдинлашади. Республикамизда мазкур масалага комплекс ёндашув асосида жиддий эътибор қаратилиб, парламентимиз томонидан қабул қилинадиган махсус дастур доирасида аниқ манзилли ишлар амалга оширилаяпти. Бунинг самарасини ёшларни, аввало, ўрта махсус, касб-ҳунар коллежлари битирувчилари бандлигини таъминлаш, меҳнат бозорида талаб юқори бўлган мутахассисликларга ишсиз йигит-қизларни “Устоз — шогирд” усули билан касбий тайёрлаш ҳамда қайта тайёрлаш, иш кучига талаб ва таклифни ўзаро мувофиқлаштириш борасида қўлга киритилаётган залворли натижаларда яққол кўриш мумкин.\nМаълумотларга кўра, 2014/2015 ўқув йилида юртимиздаги касб-ҳунар коллежларини битирган 482,6 минг нафар ёш мутахассиснинг 93,2 фоизи бандлиги таъминланган.\nБитирувчиларни ишга жойлаштиришда тўрт томонлама шартнома асосида йўлга қўйилган самарадор тизимдан ташқари, жойларда мунтазам ўтказиб келинаётган бўш иш ўринлари ярмаркалари, ёшларни кичик бизнес ҳамда хусусий тадбиркорликка жалб этиш саъй-ҳаракатлари ҳам ҳал қилувчи омил бўлаётир. Шунинг баробарида, тез ўзгарувчан бозор конъюнктураси шароитида битирувчиларни меҳнат бозорида талаб ортаётган мутахассисликлар бўйича касб-ҳунарга қайта ўқитиш ва малакасини ошириш ишлари изчил давом эттирилаяпти.\nУмуман олганда, туман ҳамда шаҳарларимиздаги бандликка кўмаклашиш марказлари томонидан ҳудудлардаги муайян корхона ва ташкилотлар буюртмалари асосида ҳар йили 10 — 15 мингга яқин иш билан банд бўлмаган навқирон авлод вакиллари касб-ҳунарга қайта ўқитилмоқда.\nЎзбекистон Республикаси Меҳнат вазирлиги томонидан Корея Республикаси халқаро ҳамкорлик агентлиги (KOICA) билан ҳамкорликда Тошкент шаҳрида Касб-ҳунарга ўқитиш маркази ташкил этилганини айни мақсад сари қўйилган муҳим қадамлардан бири, дейиш мумкин.\n“Ўзбекистонда касб-ҳунарга ўқитиш имкониятларини кенгайтириш” лойиҳаси доирасида 2012 йилда фаолиятини бошлаган мазкур марказда ҳар йили турли ёшдаги етти юзга яқин ишсиз фуқаро касб-ҳунар эгаллаяпти. Хусусан, ҳудудлардаги бандликка кўмаклашиш марказлари йўлланмаси билан бепул ўқиётганларнинг асосий қисми ўрта махсус, касб-ҳунар таълими муассасаларини битирган йигит-қизлардан иборатдир.\nЎтган даврда марказда икки минг нафардан зиёд ёшларга касбий таълим берилди. Эътиборлиси, битирувчиларнинг барчаси ҳозирги кунда ўзининг муқим иш жойига эга. Улар мамлакатимизнинг “Ўзавтосаноат” “Ўзэлтехсаноат”, “Ўзтелеком”, “GM Powertrain Uzbekistan”, “Ўзбекистон металлургия комбинати” каби йирик ишлаб чиқариш қувватларида, хусусий сектор субъектларида меҳнат қилаяпти, ҳатто шу ерда олган билиму тажрибасига таяниб, хизмат кўрсатиш соҳасида ўз бизнесини ташкил этганлар ҳам бор.\n360 ўринга мўлжалланган, назария ҳамда амалиётни уйғун ва юқори савияда олиб бориш учун барча қулайлик яратилган марказга юксак салоҳиятли ўқитувчилар ҳамда ишлаб чиқариш усталари, KOICA агентлигидан кўнгилли мутахассислар бириктирилган. Бу ерда меҳнат бозорининг талабларини ўрганган ҳолда, машинасозлик ишлаб чиқариш технологиялари, электроника ва электротехника, автомобилларни таъмирлаш ҳамда уларга техник хизмат кўрсатиш, ахборот технологиялари ва тизимлари йўналишларида кадрлар тайёрланаяпти. Марказ кўмагида ўз лаёқати ҳамда салоҳиятини юзага чиқариб, ривожлантирган ва ишлаб, оиласига, жамиятга наф келтираётган бундай ёшларнинг сафи йил сайин кенгайиб бораётгани янада қувонарлидир.\nМамнуният билан айтиш керакки, ўтган қисқа даврда ўзини оқлаган бу лойиҳага кўра, эндиликда Самарқанд, Шаҳрисабз, Қўқон ҳамда Урганч шаҳарларида ҳам касб-ҳунарга ўқитиш марказларини барпо қилиш мўлжалланмоқда.\nЭнг улуғ, энг азиз айём — давлатимиз мустақиллигининг йигирма беш йиллигини муносиб нишонлашга қизғин тайёргарлик кўрилаётган шу кунларда Самарқанд шаҳрининг марказий кўчаларидан бирида замонавий архитектура меъёрларига жавоб берувчи янги объект бунёд этилмоқда. Касб-ҳунарга ўқитиш маркази сифатида фойдаланишга топшириладиган ушбу иншоотнинг маъмурий, ўқув-лаборатория бинолари, 60 ўринли ётоқхона ва бошқа ёрдамчи бинолари қуриб битказилди. Айни чоғда бу ерда ободонлаштириш ҳамда коммуникация тармоқларини ўрнатиш ишлари якунига етиб қолган.\nМустақиллик байрами кунларида иш бошлайдиган ушбу марказда ишсиз ва вақтинча банд бўлмаган фуқаролар замонавий касбларга қайта ўқитилади. Шунингдек, меҳнат бозорида талаб юқори мутахассисликлар бўйича корхоналар билан тузилган шартномалар асосида ўқув курслари ҳам ташкиллаштирилади.\nКасбий таълим марказининг ўзига хослиги шундаки, белгиланган йўналишлар бўйича жаҳон тажрибасини инобатга олган ҳолда, давлат таълим стандартлари асосида бутунлай янги ўқув режа ҳамда дастурлари тайёрланаяпти. Корея Республикасининг етакчи университетлари профессорларидан иборат экспертлар иштирокида ўқув марказига малакали ўқитувчиларни ишга қабул қилиш бўйича танлов ўтказилгани, Самарқанд шаҳридаги олий ва ўрта махсус таълим муассасалари ўқитувчилари орасидан танлаб олинган номзодлар Жанубий Кореядаги Таълим ва технологиялар университетида малака ошираётгани эътирофга молик яна бир жиҳатдир.\nБу марказнинг очилиши самарқандликлар, айниқса, шу кўҳна замин ёшлари учун -чинакам байрам туҳфаси бўлиши шубҳасиз, албатта.\nХалқаро меҳнат ташкилоти маълумотларига кўра, 2013 йилда жаҳонда 15 ёшдан 24 ёшгача бўлган 74,5 миллион йигит-қизлар ишсиз бўлган ва 2018 йилгача ёшлар ўртасидаги глобал ишсизлик даражаси янада ошиши кутилмоқда. Иқтисодий ҳамкорлик ҳамда тараққиёт ташкилоти бу ҳолатни ёшлар ўртасидаги инқироз, деб атаётир.\nМана шундай мураккаб бир шароитда диёримизда ёшларга оид давлат сиёсатининг изчил олиб борилаётгани, йигит-қизларни иш билан таъминлаш, уларнинг салоҳиятини юксалтириш ушбу сиёсатнинг муҳим ажралмас қисми экани ва бу борадаги ислоҳотлар ижтимоий соҳадаги марраю ютуқларимизнинг мустаҳкам пойдевори бўлаётгани барчамизга чексиз ғурур бағишлайди. Пировардида эртанги кунимиз таянчи ҳамда суянчи саналмиш навқирон авлод, чиндан ҳам, ҳеч кимдан кам бўлмай камолга етаяпти. Президентимиз таъбири билан айтганда, айни шундай ёшларни, айтиш мумкинки, ҳал қилувчи куч сифатида тайёрлаш устувор вазифа сифатида кун тартибига қўйилгани вақт ўтиши билан нақадар узоқни кўзлаган тарихий қадам бўлгани тобора аёнлашмоқда.\nХулоса ўрнида айтганда, истиқлол йилларида мамлакатимизда амалга оширилаётган ижтимоий йўналтирилган сиёсат фуқароларни ишсизликдан муҳофаза этиш чоралари кучайтирилганида, оилалар фаровонлиги ўсиб бораётганида, жамиятдаги манфаатлар тенглигида, хусусан, ёшларимизнинг иқтисодий фаоллигида ўз ифодасини топаяпти. Бандлик соҳасида тўпланган миллий тажриба, кузатилаётган ижобий анъаналар ва самарали ҳамкорликка асосланган ташаббуслар ҳар бир шахснинг эркин касб танлаш, адолатли меҳнат шароитларида ишлаш ҳамда қонунда кўрсатилган тартибда ишсизликдан ҳимояланиш ҳуқуқини кафолатлашга хизмат қилаётир. Салмоғи тобора ортиб бораётган бундай муваффақиятлар, меҳнат бозоридаги барқарорлик “Ислоҳот — ислоҳот учун эмас, аввало, инсон учун” тамойилининг ҳаётбахшлигини яна бир карра тасдиқлайди.\nБанд бўлмаган аҳолини ишга жойлаштириш ва қайта ўқитишни ташкиллаштириш бошқармаси бошлиғи.\nГай Райдер, Халқаро меҳнат ташкилоти бош директори:\n— Ўзбекистон Халқаро меҳнат ташкилоти билан ўзаро манфаатли ҳамкорлик ўрнатиб келмоқда. Мамлакат аҳоли бандлигини таъминлашда очиқликни, айни соҳада ратификация қилинган халқаро конвенцияларда белгиланган мажбуриятларни юқори даражада адо эта олиш салоҳиятини жаҳон ҳамжамиятига намойиш қилаяпти. Республикада бу борада амалга оширилган ишларни кўпгина давлатларга ибрат сифатида кўрсатиш мумкин.\nЛи Ги Квон, Корея Республикаси меҳнат ва бандлик вазири:\n— Ўзбекистон Жанубий Кореянинг стратегик ҳамкорларидан ҳисобланади. Ушбу ҳамкорлик доирасида ижтимоий-иқтисодий соҳаларда қатор йирик лойиҳалар амалга оширилмоқда. Хусусан, Тошкент шаҳрида Касб-ҳунарга ўқитиш марказининг ташкил этилгани алоҳида диққатга сазовор. Зотан, мазкур лойиҳани ҳаётга татбиқ қилишда қисқа муддатда юқори натижаларга эришилгани, марказда таҳсил олган йигит-қизлар ўқишни тамомлаганидан сўнг иш билан таъминланаётгани эътибор лойиқдир. Бу эса ҳамкорликдаги лойиҳамиз самарадорлигидан далолат беради. Қувонарлиси, яқин истиқболда бундай марказлар Ўзбекистоннинг бетакрор шаҳарларидан бири — Самарқандда, шунингдек, яна учта ҳудудда ташкил этилиши юртингизда касбий таълимнинг тез суръатда ривожланишига хизмат қилади.\nМазкур рукндаги бошқа мақолалар: « Ўзбекистон — бахтиёр инсонлар мамлакати\tЮксак марраларни кўзлаган авлод »


Дунё ҳамжамияти Шимолий Корея расмийларини музокаралар столига қайтариш учун барча чораларни кўрмоқда\n08 март 2021, Тошкент вақти: 11:31\nАҚШнинг Сеулдаги элчиси айни пайтда¸ Шимолий Корея ядровий дастури атрофидаги музокараларда Америка вакилларига раҳбарлик қилаётган Кристофер Хилл бу борада тўҳталиб, жумладан шундай деди:\n— Ядровий қурол ишлаб чикариш Шимолий Корея учун боши берк кўчага кириш билан баробар. Бу жараëн муваффақиятли давом эта олмайди. Бу ўта қиммат дастур. Натижада иқтисодиёт инқироз сари юз тутади. Хитой Пхеньян билан эскиттан ўрнатилган алоҳида алоқаларга эга. Назаримда у Шимолий Корея расмийларига музокараларга ута жиддий аҳамият бериш кераклигини уқтира олади, — деди АҚШнинг Сеулдаги элчиси.\nЎтган ҳафтада Пхеньян ядровий куролга эгалигини маълум қилган эди.


Fergana.uz - ЯНА БИР “МЕҲРИБОНЛИК УЙИ” ТАРБИЯЛАНУВЧИСИГА ЯНГИ УЙ-ЖОЙ КАЛИТИ ТОПШИРИЛДИ: 2021 ЙИЛДА ФАРҒОНАДА ЕТИМ ВА ОТА-ОНА ҚАРАМОҒИДАН МАҲРУМ БЎЛГАН 29 НАФАР БОЛАГА КВАРТИРАЛАР АЖРАТИЛДИ amCharts examples\n2022-01-10 18:02:46 134\nЎзбекистон Республикаси Президентининг 2021 йил 9 августда қабул қилинган “Етим болалар ва ота-она қарамоғидан маҳрум бўлган болаларни давлат томонидан қўллаб-қувватлашнинг янги тизимини жорий этиш чора-тадбирлари тўғрисида”ги қарори ижросини таъминлаш мақсадида вилоятимизда ҳам тизимли ишлар амалга оширилмоқда.\nЖорий йилнинг 7 январь куни Марғилон шаҳар 1-сонли “Меҳрибонлик уйи” тарбияланувчиси Мўминжон Шерматовга Фарғона шаҳри ҳудудидан тақдим этилган 1 хонали квартира калити топширилди. Ушбу квартира вилоят ҳокимлиги томонидан ажратилган 134 миллион 700 минг сўм маблағ эвазига харид қилинди.\nТадбирда Марғилон шаҳар ҳокимлиги, Миллий гвардиянинг вилоят бўйича бошқармаси масъуллари ҳамда жамоатчилик фаоллари иштирок этдилар.\nҲозирда Қуролли Кучлар Академияси 4-босқич талабаси бўлган Мўминжон Шерматов эътибор ва ғамхўрлик учун ўз миннатдорчилигини изҳор қилди.\nЮқоридаги қарор ижроси доирасида 2021 йилда вилоятимиз бўйича жами 29 нафар етим ва ота-она қарамоғидан маҳрум бўлган болага уй-жойлар ажратилди.


«Ислом давлати» видеолавҳасида Суриянинг Боғуз қишлоғидаги «халифалик»нинг сўнгги онлари акс эттирилган бўлиб, унда улар ўзларининг сўнгги ҳудудларида АҚШ қўлловидаги Курд кучларига қарши жанг қилмоқдалар. Видеолавҳа 2019 йил 18 март куни тасвирга олинган.\nБОҒУЗ, Сурия – Жума (22 март) куни АҚШ етакчилигидаги жанговар самолётлар тобора кичрайиб бораётган «халифалик»нинг сўнгги аъзоларини сиқиб чиқариш учун Сурия шарқидаги Ифрот дарёсининг шимолий соҳилларини ҳаводан ўққа тутди.\nЖума кунги бомбалаш амалиётлари Ироқ чегарасига яқин чекка ҳудудда жойлашган Боғуз қишлоғидаги уруш фронти чизиғида деярли тинч ўтган икки кундан сўнг ўтказилди.\nАҚШ қўлловидаги курдлар бошқарувида бўлган, маҳаллий араб қабилалари аъзоларини ҳам ўз ичига олган Сурия демократик кучлари (СДК) сешанба (19 март) куни «Ислом давлатининг» муваққат лагерини қўлга олганлар.\nСДК Боғуз қишлоғидаги ИДга қарши ўзининг «сўнгги ҳужумини» 9 февраль куни бошлаган эди.\nИфрот дарёсининг шарқий қирғоқларидаги ИД қўрғонидан чиқаётган тутун, 18 март куни олинган сурат. (Делил Сулаймон/AFP)\nСуриянинг шарқий қисмида тасвирга олинган ИД видеолавҳасида АҚШ қўлловидаги кучлар гуруҳнинг сўнгги лагерьини йўқ қилишга шайланаётгани акс этган. (Файл)\nНиҳоят, сешанба куни қатъиятли жангарилар чодирлар ва бузилган машиналардан иборат лагердан қувиб чиқарилиб, Ифрот дарёси соҳилидаги бир неча гектардан иборат ҳудудда сиқувга олинди.\nҚачонлардир қудратли бўлган ИДнинг сўнгги қолдиқларини йўқ қилиш бўйича ойлар давомида олиб борилган операциялар гуруҳни буткул тор-мор этишда муваффақиятга эришаётган бўлса-да, СДК ғалабани эълон қилишга шошилмаяпти.\nЖангарилар, уларнинг қариндошлари ва оддий аҳолидан иборат минглаб одамлар сўнгги ҳафталарда ўлим исканжасидан қутулар эканлар, СДКга тегишли ҳудудга етиб бориб, ўша ерда таслим бўлганлар.\n2014 йилнинг ўрталарида Абу Бакр ал-Бағдодий «халифалик» деб атаган гуруҳ бир вақтлар Суриядан Ироққача чўзилган, Британиядан ҳам каттароқ бўлган ҳудудга эгалик қилар эди.\nУ миллионлаб аҳолига, ўз суд тизимига, ўз пул бирлигига эга бўлган, мактаблар учун дарсликлар чоп этган ва бутун дунё бўйлаб одамлар қалбига қўрқув солган эди.\nУ йиллар давомида Сурия ва Ироқ кучлари халқаро иттифоқдошлари ёрдамида олиб борган жанглар натижасида йўқ қилинди, аммо шаҳарлар вайрон бўлди, аҳоли эса бошпанасиз қолди.\nҲозирда Бағдодийнинг қаердалиги аниқ эмас, Боғуздаги қаршилик ўчоқлари эса бир нечта футбол майдонидек келадиган ер учун курашмоқда.\nУнинг Ироқ ва Суриядаги кўплаб етакчилари ва жангарилари аллақачон фуқаролар урушига қайтиб, саҳролар, тоғлар ва бошқа пана жойлардан қисқа ҳужумлар уюштирмоқда.\nЎтган ҳафтадан бери сўнгги таянч марказидан қочиб чиққанлар шимолда курдлар назоратидаги лагерлар ва қамоқхоналарни тўлдирмоқда.\nЭнг катта Ал-Хол лагерида турли миллатларга мансуб 70 минг киши тўпланган бўлиб, улардан 40 минг нафари ёш болалардир.\nИШИДни Американи ўзи яратган, энди унинг ҳалокати муқаррар бўлиб қолганида гўёки уни ўзлари йўқ қилгандек ва Сурияни қутқариб қолгандек қилиб кўрсатишмоқда... Бутун дунёни ахмоқ қилишдан ҳам тоймайди булар. (Аблаҳлар)\nФСБ ҳайратда. Қўғирчоқлари мағлуб этилди.


Ўзи ишлаган жойдан 13 та телевизор...\n23.09.2019 16:27 0 2120\nБир муддат аввал ҳуқуқни муҳофаза қилувчи органларга МЧЖлардан бирининг раҳбари, 35 ёшли Зафар И. мурожаат қилди. У жорий йилнинг апрель ойидан августга қадар ташкилотдан қиймати 29.000.000 сўмга тенг бўлган 13 та телевизор ўғирлаган 28 ёшли Жаҳонгир С.га нисбатан чора кўришни сўради.\nТергов давомида Жаҳонгир С. телевизорларни сотиб, пулларни ўз эҳтиёжларига сарфлаб юборганини тан олди. Унга нисбатан Ўзбекистон Республикаси Жиноят кодексининг 169-моддаси («Ўғрилик») бўйича жиноий иш қўзғатилди.\nҲурматли тадбиркорлар! Фурсатдан фойдаланиб, ташкилотларингизда мулкингизни қўриқлаш бўйича зарур хавфсизлик чораларини кўришингизни сўраймиз.


31 май, 2018, 23:32\nРоссиянинг Санкт-Петербург шаҳрида бокс бу́йича "Губернатор кубоги" мусобақаси якугланди.\nМусобақада Россия, Ўзбекистон, Беларусия, Куба, Украина, Болгария, Арманистон, Молдова, Руминия, Қозоғистон, Қирғизистон каби давлатларда келган чарм қўлқоп усталари ғолибилик учун куч синашди.\nТурнирда - 56 кгда Миразиз Мирзаҳалилов, -75 кгда Исроил Мадримов ва -81 кгда Бектемир Мелиқўзиев, +91кгда Баҳодир Жалолов барча рақибларини мағлубиятга учратиб олтин медални қўлга киритди.\nФиналга қадар жангларда зафар қучган Ҳасанбой Дўсматов, Шаҳобиддин Зоиров, Шунқор Абдурасулов каби боксчиларимиз мусобақанинг кумуш медалига сазовор бўлди. Санжар Турсунов, Иқболжон Холдоров ва Жасурбек Латипов ўз вазн тоифаларидан бронза медаль билан тақдирланди.\nШу тарқа "Губернатор кубоги"да Ўзбекистон терма жамоаси аъзолари тўрт олтин ва учтадан кумуш ҳамда бронза медални қўлга киритди.


Туркия: Умумхалқ референдумида президент бошқарувига ўтишга йўл очиб берилди — ИА «Фергана» — мобильная версия\nТуркия: Умумхалқ референдумида президент бошқарувига ўтишга йўл очиб берилди\nАнадолу давлат янгиликлар агентлиги 16 апрель куни ўтказилган умумхалқ референдумида овоз бериш натижаларини 100 фойиз санаб бўлинганини хабар қилди. Туркия фуқароларининг кўпчилиги Конституцияга киритиладиган ўзгартишларни маъқуллашган. Хусусан, мамлакат парламент бошқарувидан президент бошқарувига ўтадиган бўлди.\nSecim.aa.com.tr веб-сайти инфографикаси\nСайловчиларнинг 51,35 фойизи (24 миллион 326 минг одам) ўзгартишларни қўллаб, 48,65 фойиздан зиёди (23 миллион 187 минг одам) қарши овоз беришган. Бу сўнги 100 йил ичидаги мамлакат бошқарувида бўлган энг катта ислоҳот ҳисобланади.\nРеферендум натижаларига биноан, президент Ражаб Тойиб Эрдўғоннинг ваколатлари кенгаяди. Энди бош вазир ўринбосарлари (бош вазир лавозими бекор қилинади), Конституцион ва Олий суд аъзолари ҳамда прокурорларни унинг ўзи тайинлайди, парламентни ўзи тарқатиб юбориш ва фавқулодда вазият ҳолатини ўзи киритиш ҳуқуқига эга бўлади. Бундан ташқари, Эрдўғон ҳокимият тепасида 2029 йилгача қолиши мумкин.\nРеферендум пайтида муҳолифат партиялари ва оммавий ахборот воситалари сайлов участкалари ва улардан ташқарида рўй берган кўп сонли қоида бузилишлари ҳақида хабар беришган. Улар овоз бериш кунида ташвиқот ишларининг тақиқланганига қарамай йирик шаҳарларда, жумладан, Анқара ва Истанбулдаги биноларда ҳокимиятдаги Адолат ва тараққиёт партиясининг плакатлари осилиб турганидан тортиб то натижаларнинг кенг миқёсда бузиб кўрсатилишигача маълум қилишган.\nМуҳолифатдаги Халқ республика партияси (ХРП) вакилларининг иддаосига кўра, қоидабузишлар овоз бериш участкаларининг 60 фойизида кузатилган. ХРП ҳукумат бекор қилиниши лозим бўлган 1,5 миллион овозларни ҳам ҳисобга олган, дея билдирмоқда. ОАВ берган хабарларга кўра, кўплаб участкаларда сайлов комиссияси вакиллари овоз бериш варақаларига муҳр босишмаган, баъзи конвертлар ҳам муҳрланмаган. Бундан ташқари, ижтимоий тармоқда номаълум одамлар таклиф қилинган ўзгартишларни қўллаб овоз бериб, бўш бюллетенларни муҳрлаётган видео ҳам тарқалиб кетган.


Эртага Олий лига 1- тур ўйинлари доирасида жамоамиз Муборакнинг «Машъал» клубини қабул қилади. "Навбаҳор" ва "Машъал" жамоалари Ўзбекистон чемпионатлари тарихида ўзаро 28 бор учрашишган. Рақиблар 11 та учрашувда ғалабани тантана қилишган. "Лочинлар" ҳам худди шунча маротаба уч очкони ўзиники қилиб олган. Агарда “Навбаҳор” навбатдаги баҳсда ўз майдонида уч очкони қўлга киритса, ғалаба қозониш кўрсатгичи бўйича муборакликларни ортда қолдиради. Олиин беллашувда томонлар муроса йўлини танлашган. Тўплар нисбатидаги кўрсаткич 38-32, "Навбаҳор" фойдасига. Рақибларнинг ўзаро ўйинларидаги энг йирик ҳисоб 1995 йили қайд этилган. Ўшанда жамоамиз муборакликлар дарвозасига саккизта жавобсиз тўп киритганди. 1996 йили "Машъал" Намангандан 0:5 ҳисобидаги мағлубият билан қайтган. 2008 йили муборакликлар айнан шу ҳисоб билан жамоамизни доғда қолдиришганди. Намангандан “газчилар” сўнгги бор 2007- йилда ғалаба билан ортга қайтишган. Шундан буён “Навбаҳор” ўз уйида “Машъал”га ютқазмай келади. Жамоаларнинг ўтган мавсумдаги ўзаро тўқнашувида Александр Хомяков шогирдлари Намангандан иккинчи даврада 3:0 ҳисобида мағлубиятга учраб ортга қайтишган. Мансур Саидов, Бахтиёр Ёқубов ва Шаҳбоз Эркиновларнинг голлари йирик ҳисобдаги ғалабани таъминлаган. Эслатиб ўтамиз, 14 март (шанба) куни соат 16.00да бошланадиган ўйинни Владислав Цейтлин (Тошкент) бошқариб боради. Унга қанотларда Хусниддин Шодмонов (Бухоро) ва Тимур Гайнулинлар (Тошкент) ёрдам беришади. Захирадаги ҳакам сифатида Равшан Кападзе (Фарғона) қайд этилган. Назоратчилик вазифасини эса Сайфиддин Эрматов (Тошкент) бажаради.


Чироқчида 6 ёшли болани машина уриб кетди. Рулда ИИБ ходими бўлгани айтилмоқда\nЧироқчида 6 ёшли болани машина уриб...\n17.02.2021 11:25 0 1729\nЖорий йилнинг 16 февраль куни соат 15:00ларда, Қашқадарё вилояти, Чироқчи тумани, «Янгиобод» МФЙ ҳудудидан ўтган, 4Н-282 автомобиль йўлининг 2-километрида олти ёшли болани машина уриб кетди.\nИИВ ЙҲХББ ахборот хизмати хабарига кўра, ҳайдовчи, 1977 йилда туғилган Ж.Ҳ. «Нексия» русумли автомобилни бошқараётиб, 1-сонли мактаб рўпарасидаги пиёдалар ўтиш йўлагининг чап томонидан ўнг томонига ўтаётган пиёда, ушбу мактабнинг тайёрлов синфи ўқувчиси, 2014 йилда туғилган Ф.Қ.ни уриб юбориб, ЙТҲ содир этган.\nНатижада, пиёда, 6 ёшли Ф.Қ. тан жароҳатлари билан шифохонага ётқизилган.\nМазкур ҳолат юзасидан Чироқчи тумани прокуратураси томонидан терговга қадар текширув ҳаракатлари олиб борилмоқда.\nОАВ хабарларига кўра, «Нексия» ҳайдовчиси ички ишлар ходими бўлган.\nИИБ Нексия Чироқчи\nҲодиса 03/04, 14:51


АҚШ Хитой ва Ўзбекистондан юборилган номаълум уруғ жўнатмалари сирини фош қилди - UzNews.uz\n3 августа, 10:42\nАҚШ Хитой ва Ўзбекистондан юборилган номаълум уруғ жўнатмалари сирини фош қилди\nАҚШ Қишлоқ хўжалиги вазирлиги уруғларнинг турини ва нега бундай жўнатмалар юборилганига ойдинлик киритган.\nАввалроқ АҚШ фуқаролари ўзлари буюртма бермаганини айтиб, уруғ жўнатмаларини қабул қилишаётгани ҳақида хабар бергандик. Ҳукумат аҳолини ушбу уруғлардан фойдаланмасликка чақирган эди.\nАҚШ Қишлоқ хўжалиги вазирлиги The Business Insider нашрида уруғ жўнатмалари мавзусига ойдинлик киритди.\nАҚШ Қишлоқ хўжалиги вазирлиги қабул қилинган уруғларни ўрганиб чиқиб, ўз хулосаларини эълон қилган. Унга кўра, бу жўнатмалар ҳеч қандай хавф туғдирмайди. Пакетларда карам, хантал, ялпиз, лаванда, печакгул, атиргул ва розмарин каби 14 турдаги ўсимлик уруғлари бўлган.\nБу шунчаки интернет-дўконларнинг навбатдаги фирибгарлиги бўлиб, сохта харидорлар орқали ўз рейтингларини оширишга қаратилган. Хитой почтаси ходимлари бу масалада ҳамкорликка тайёр эканлиги ва жўнатмаларни қайта юборишларини илтимос қилган. Шу тариқа улар фирибгар-юборувчиларни аниқлашни мақсад қилган.\nЎзбекистонда коронавирусга чалинганлар сони 66 мингдан ошди\n28 октябрь, 10:18\nЎзбекистонда коронавирус билан касалланганлар сони 8 нафарга етди\n16 март, 19:46\nЁдгор Саъдиев стал новым директором Узбекского академического драмтеатра


Кустони Ислом динини қабул қилишга мажбур қилган буюк ҳақиқат (видео) - Zamin.uz\n21:42 / 29.08.2018\nКустони Ислом динини қабул қилишга мажбур қилган буюк ҳақиқат (видео)\nҲеч кимга сир эмаски, Кусто сув ости дунёсидаги кўплаб сирларни очган ва уни инсониятга кўрсатган олим. У 1910 йилнинг 6 ноябрида Францияда таваллуд топган. Ёшлигида оиласидагилар билан АҚШ да яшаган. Францияга қайтгач эса, олий ҳарбий денгиз мактабини тугатган.\nКусто биринчилардан бўлиб сув остида техник қурилмалар ёрдамида тадқиқотлар олиб борган ва кинога олишни бошлаб берган. Унинг ислом динини қабул қилишига эса, Кусто командасининг Атлантика океани ва Ўрта ер денгизи сувларида синов ўтказиши сабаб бўлган.\nТадқиқотлар эса минг йиллардан бери тўқнашишига қарамай икки сув массаси бир-бирига қўшилиб кетмаслигини кўрсатади. Гўёки сувларни кўринмас бир парда бир-биридан ажратиб турадигандек эди. Кусто бу мўжизани профессор Морис Бюкайга сўзлаб беради.\nШунда Морис бу янгилик эмаслиги, бу икки денгиз ҳақида бундан 1400 йил олдин Ислом динининг муқаддас китоби «Қуръони Каримда» инсониятга маълум қилинганини айтади.\nШу воқеъадан сўнг Кусто «Қуръони Карим»ни ўрганишга киришади ва «бундай китоб инсон томонидан ёзилиши мумкин эмас. У шубҳасиз яратганнинг сўзларидир» деган хулосага келади ва Ислом динини қабул қилади.\nМанба: Hordiq.uz “Замин” янгиликларини “Youtube”да кузатиб боринг\nАҚШ денгиз флоти қўмондони шармандали тарзда лавозимидан ҳайдалди\n23-08-2017, 21:42, Дунё\nХитой ўз армиясини 200 минг кишига қисқартирмоқчи\n20-03-2017, 10:04, Дунё\nХитой денгиз-пиёда қўшинлари сонини тўрт баробарга оширади\n13-03-2017, 09:36, Дунё\nАнглиялик йигит севган қизи учун ислом динини қабул қилди\n20-10-2016, 09:01, Дунё\nNational Interest дунёнинг 5 та энг кучли армиясини аниқлади\n23-09-2016, 11:20, Дунё\n«АҚШ гўзали» номига сазовор бўлган қиз ўз эътиқодини ўзгартирди\n7-05-2016, 17:56, Дунё\nДилшодбек Рўзметов "Странжа" турнири финалига чиқди\nБугун, 00:46, Спорт\n“Странжа”: Бобоусмон Батуров финалга йўл олди\nБугун, 00:44, Спорт\nБолгариядаги ҳангома ёхуд Баҳодир Жалолов қай тариқа финалга йўл олди?\nБугун, 00:42, Спорт\nБугун, 00:20, Спорт\nПрезидент 2021 йил якунига қадар 15 минг нафар ишсиз аёлни ҳунармандчиликка ўқитиш бўйича топшириқ берди\nКеча, 23:48, Жамият\n“Пул унумли эмас, кўп пул унумли” – Шота Арвеладзе “Пахтакор”ни нега тарк этди?\nКеча, 23:14, Спорт\nДунёнинг энг йирик пойтахтларидан бири узра парвоз қилган аэротакси (видео)\nКеча, 22:45, Авто\n"Бу — сиёсатимизга хиёнат" — Президент баландпарвоз гапирадиган раҳбарларни танқид қилди\nКеча, 22:17, Жамият\n“Кобальт”даги 200 миллион сўмлик ташқи хотиралар “олди-сотдиси” фош бўлди\nКеча, 22:12, Жамият\nСолиқдан бўлган қарийб 2,1 млрд. сўм қарздорлик давлат фойдасига ундирилди\nЎзбекистон ҳудудига илиқ ҳаво оқими кириб келмоқда - «Ўзгидромет»\nКеча, 14:58, Ўзбекистон\n27 феврал куни Ўзбекистонда қандай об-ҳаво кутилмоқда?\nКеча, 11:00, Ўзбекистон\nЎзбекистондаги совуқ об-ҳаво қачон чекинади?\nКеча, 16:14, Ўзбекистон\nКеча, 17:20, Жамият\nРоссиялик дипломатлар Шимолий Кореяни моторсиз темир йўл вагонида тарк этди (фото, видео)\nКеча, 15:46, Дунё\nХонанда СанЖай рафиқаси Алиша билан ажрашдими?\nКеча, 08:00, Маданият\nМахсус комиссия қатор оммавий тадбирларга рухсат берди\n"Странжа". Шаҳобиддин Зоиров кутилмаганда мағлубиятга учради\nКеча, 18:41, Спорт\nТошкентда интим хизматлар кўрсатувчи спа-салонлар аниқланди\nКеча, 14:56, Жамият\nДубайлик магнат Мурари Жалан Ўзбекистонда авиакомпания очишни режалаштирмоқда\nКеча, 15:20, Жамият\nТехасдаги совуқ об-ҳаво нефт нархига таъсир қилди\nБайден Трампнинг АҚШга киришни тақиқлаш тўғрисидаги буйруғини бекор қилди\nПашинян давлат тўнтаришига уриниш ҳақида эълон қилди, Ереванда намойишлар бошланди\nХитойлик оила «ортиқча» болалар учун катта жарима тўлади\nДунёни ўзгартиришга муваффақ бўлган 4 одам\nРоссияда «Спутник V» вакцинасининг нархи икки баравар пасайтирилди\nТуркияда яна бир ўзбекистонлик ўлдириб кетилди


Телефондан фойдаланмасдан селфига тушиш имконини берувчи ойна яратилди\n18:39 / 18.11.2015\nЯнги маҳсулот намойиш қилинган видеода ойна профессионал сурат ёки видео олиши, сўнгра уларни Instagram ёки YouTube’да жойлаштириши мумкинлиги айтилган. Қурилма сенсор панель орқали бошқарилади.\nОйнаванд сирт юзида жойлашган яширин камера суратга олади. Гаджет ҳаракатни қайд қилувчи датчиклар билан жиҳозланган ва уйда содир бўлаётган воқеаларни кузатиш режимида ишлай олади ҳамда симсиз алоқа бўйича фото ва видеони эгасининг смартфонига юборади. Бундан ташқари, ойна ички ўрнатилган карнайлар ёрдамида мусиқа ижро эта олади.\nНашрнинг таъкидлашича, янги ихтиро селфи-таёқчага рақобатчи бўлиши мумкин.\nУшбу стартап Indiegogo краудфандинг майдони орқали молиялаштирилиши тахмин қилинмоқда, бироқ ишлаб чиқарувчи сайтида буюртмани расмийлаштириш мумкин. Гаджетнинг 68,5 см га 119,3 см ўлчамли варианти нархи 250 долларни ва сал кичикроқ ўлчамдагиси, яъни 68,5 см га 80 см лиси 200 долларни ташкил қилади.


Қочқинлар қайтиб бораётган Ўшнинг бугунги аҳволи шоҳид нигоҳида - BBC News O'zbek\nҚочқинлар қайтиб бораётган Ўшнинг бугунги аҳволи шоҳид нигоҳида\nҚўшни Қирғизистон расмийларига кўра, этник зўравонликлар туфайли яшаш жойларини тарк этганларнинг кўпчилиги уйларига қайтганлар. Ғалаёнларнинг марказига айланган Ўш шаҳри анча тинчиган, Ўш ва Жалолободда тунги чеклов соатлари бекор қилинган. Якшанба кунига мўлжалланган референдум олдидан тарғибот-ташвиқот тўхтатилган. Қирғиз муваққат ҳукумати мамлакат бош қонунига ўзгартиришлар ва муваққат президент ваколатини узайтиришга қаратилган референдумни эртага ўтказишга қаттиқ бел боғлаган. Кеча Ўшга бориб, вазиятни яқиндан ўрганган Марказий Осиё бўйича америкалик олим Питр Синнот ўз таассуротлари билан ўртоқлашади:\nПитр Синнот: Ўшдаги марказий бозор ўта катта, у бир неча километрга чўзилади. Машҳур дарвозасидан кириб, ичкарироққа кириб борар экансиз, бозорда нақадар вайронагарчилик юз берганини кўрасиз. У ерда "қирғиз" сўзи ёзилган дўконларни кўрдим, улар бузилмаганди, лекин эгалари шу кунгача қайтиб келишмаган. Мени ларзага келтиргани шуки, бу каби вайронагарчиликларни келтириб чиқариш учун жуда узоқ вақт керак, уни қилиш осон эмас. У ерга саноқли тужжорлар қайтиб, мева-чева сотишмоқда. Шаҳарда хавфсизлик кучлари анча фаол, машинангизни тафтиш учун қисқа вақтга тўхтатишади, холос. Сулаймон тоғи тепасидан шаҳарга қараганимда, чамаси 10 фоизи буткул вайрон бўлганини кўрдим.\nБи-би-си: Оддий аҳоли билан суҳбатлашдингизми? Нималар дейди одамлар?\nПитр Синнот: Мен икки ўзбек маҳалласига бордим ва у ердаги одамлар билан бироз вақт ўтказдим. Улар мерганлар Сулаймон тоғи ёнидан юриб, отишни бошлашгани, ўқлар қаерларга текканини айтиб, кўрсатиб беришди. Цементга ўрнашиб қолган ўқларни кўрдим. Снайперлар ортидан БТРларда, ҳарбий форма ва ниқобларда аскарлар келишганини айтишди. Воқеалар ортидан аёллар ва болалар қочишган, эркаклар ортда қолишган. Бир жой ёниб, баъзи жойлар ёнмаган, ёнган жойларга ёқилғи сепилган бўлган. Алиев деган ҳудуд энг қаттиқ шикаст еганини кўрдим. У бир неча чақиримга чўзилади ва кўчанинг икки тарафида ҳам уйлар куйиб бўлганди. Қайтиб келган ўзбеклар энди нима бўлишидан хавотирда эдилар, мактабларимизга нима бўлади энди, ўзбек мактаблари қайта очиладими деб сўрашаётганди. Саволлар ва ғазаб жуда кўп.\nБи-би-си: Аммо қирғиз аҳолиси билан суҳбатлашдингизми? Уларга етказилган зарарга гувоҳ бўлдингизми?\nПитр Синнот: Масалан, Алиев деган ҳудудда "қирғиз" сўзи ёзилган савдо иморатлари омон қолган, "сарт" сўзи ёзилганлари куйиб бўлган. Иккови ҳам бир одамнинг қўли билан ёзилгандек. Қирғиз маҳаллий расмийси мени илк жанжал бошланган жойга олиб борди, улар пайшанба куни 10 июнда казинода муштлашув бошлангани, сўнгра аёллар яшайдиган ётоқхонага олиб бориб, у ерга маҳаллий ўзбеклар бостириб кириб, уч қизни ўлдирганини айтишди. Улар можаронинг айнан бир жанжалдан бошланганини менга исботламоқчи бўлишаётганди. Аммо аслида бу воқеалар аввалдан жуда яхши тайёрланган ва ўзбекларни мамлакатда сиқиб чиқаришга қаратилган амалдек туюлди менга.\nБи-би-си: Расмийлардан ташқари оддий қирғизлар-чи? Улар ҳам уйлари ёнганини айтишдими?\nПитр Синнот: Бишкекнинг шундоқ ташқарисидаги далада чодирларда яшаётган қирғизлар ўз маҳаллаларида жуда кўп сонли ўзбеклар пайдо бўлиб қолганини айтишди. Баъзиларига кўра, бу ўзбеклар аслида шаҳардан қочаётган оломон бўлган бўлиши ҳам мумкин. Бунинг ортидан қирғизлар ҳам қўрқиб, уйларидан чиқиб қочишга қарор қилишган. Асосан ўзбеклар яшовчи ҳудуддаги бу қирғизлар ҳаммаси биргалашиб шимолга қочганлар. Халқаро ташкилотлар сўнгра уларни чодирлар билан таъминлашган. Улар ортга қайтишганларида уйларини ўзбеклар эгаллаб олганини кўришган. Ўзбеклар, "биз кетолмаймиз, чунки бизнинг уйимиз ёниб вайрон бўлди, қайта қурилгандан кейин қайтамиз" деб айтишибди. Менга хавфсизлик кучлари кеча шу уйлардан ўзбекларни сиқиб чиқариб, қирғизларни қайта жойлаштиришаётганини айтишди, мен ўзим ҳам улар билан бордим. Лекин улар ўзбек қўшниларини тушунишлари, фақат келажакда нима бўлишидан хавотирда эканларини билдиришди.


Ўзбекистоннинг 8 ҳудудида коронавирусга чалинганлар аниқланди - EFFECT.UZ\n. 10:07 | 30.07.2020\nАйни пайтда Ўзбекистонда 12 937 нафар коронавирус инфекциясига чалинган фуқаролар (57 фоиз) соғайган.\nҲозирда Ўзбекистонда 9 803 нафар беморга шифокорларимиз томонидан белгиланган стандартлар бўйича даво чоралари кўрилмоқда. Улардан 365 нафари оғир, 172 нафари эса ўта оғир аҳволда.\nҚирғизистонда бугун мотам куни\n"Беном"гуруҳи аъзоси Комил: Виждонини дорига қўшиб сотаётган айрим "тадбиркорлар"га


19 июн 2021, Тошкент вақти: 05:28\nЎзбек рэпперлари "Ўзбекнаво" расмийларининг ўгитларига қулоқ солиб ўтиришибди. (Сурат "Ўзбекнаво" расмий сайтидан олинди)\nМарт ойи бошида тузилган Ўзбекистонда рэп йўналиши ижодкорларининг Кенгаши етакчилари этиб Терра радио бош редактори Руслан Салиев – Mr.Slan ва хононда Шаҳриёр Аргонов – Shahrik сайланди.\n"Ўзбекнаво" эстрада бирлашмаси билан боғланганимизда, телефонга жавоб берган ходим Кенгаш борасида ташкилотнинг расмий сайтида тўлиқ маълумот берилганини ва ортиқча изоҳга ҳожат йўқлигини айтиб, гапни қисқа қилди.\n- Мана бизнинг сайтимизга киринг. Бу бўйича тўлиқ маълумотлар бор. Рэп йиғилиши бўйича, умуман кенгаш, ҳаммаси бўйича сайтимизда тўлиқ маълумот бор. Ўшандан олишингиз мумкин опа,- деди "Ўзбекнаво" ходими.\n"Ўзбекнаво" сайтидаги маълумотга кўра, Кенгаш зиммасига рэп йўналишида ижод қилувчи хонандаларнинг тўлиқ рўйхатини тайёрлаш, маълумотлар базасини яратиш, хонандаларни ҳар ойда бир марта йиғиб, ўзаро муҳокамалар, давра суҳбатлари ўтказиб туриш, хонандаларнинг фаолиятини мувофиқлаштириш юклатилди.\nЭндиликда рэп услубидаги қўшиқларни халқчил, жамият манфаатларига мос ва ўзбекона руҳда яратиб, ўзбек қадриятларига тўғри келмайдиган қўшиқларни ижро этмаслик талаб қилинмоқда.\nОзодлик телефон орқали боғланган ўзбек рэпперларидан бири бу борада гапиришни истамади, лекин янги Кенгашнинг тузилганини олқишлашини айтди.\nТошкентлик рэпперлардан бирининг продюссери эса микрофонга гапирмаслик шарти билан, кейинги пайтда рэпперларга нисбатан назорат кучайгани, уларнинг репертуарлари текширувдан ўтказилаётганини айтиб, бу ҳолатни рэпперларга нисбатан цензура ўлароқ баҳолади.\n"Ўзбекнаво" тарқатган хабарномага кўра, эндиликда ўзбек рэпперларининг сўкиниш, ҳақорат, камситиш оҳангидаги барча қўшиқларини репертуардан чиқариб ташлаб, уларнинг ўрнига ватан ҳақида, истиқлол ҳақида, Ўзбекистоннинг табиати, экологияси ҳақида, тинчлик ва осойишталик, яхшилик ва инсонийлик ҳақида куйлаш талаб қилинади.\nРэпперлар репертуарининг қаттиқ назоар қилинишига, мусиқа танқидчилари фикрича, уларнинг қўшиқлари қуюшқонидан чиқиб кетгани сабаб бўлган.\nХусусан, Ўзбекистонлик таниқли рэп қўшиқчиси Акромнинг милиция ходимлари ҳақидаги қўшиғини бунга мисол қилиш мумкин.\nГаззи босвомман, ментладан қочвомман,\nБензин тўла бак оптом дах...,\nТўхтийдиган ниятим йўқ нех...,\nСирена ëқволиб қувлашвотти орқамдан,\nЎрта бармоғимми кўрсатвомман ойнадан,\nАзгина ўйин қил, дейсан мелиса билан\nСемириб кетвоссан бекорчилигингдан,\nМаннан просто так пул ололмийсан,\nМан “Шумахер” манга етомийсан.\nСанъат соҳаси мутасаддилари эндиликда ўзбек рэпперлари ўз қўшиқларида ҳақоратомуз гаплардан қочиб, Шоҳрух сингари кўпроқ ватанни куйлашни тавсия қилишмоқда.\nМани элим, элатим, ой эгнидаги,\nГўзал ахлоқ деган либоси бор миллатим,\nҚўлини кўксига доим босган ўзбегим,\nМани элим, ғурурим,\nЖоним фидо бўлсин агар у мани камида ҳар дам,\nСалом алик бор, оқибати .......\nЎзбекистон ва Туркманистон Халқ артисти Ортиқ Отажонов ўзбек рэпперлари репертуарларини “элакдан ўтказиш” ҳолатини ижобий баҳолайди.\n- Энди ҳозир Ўзбекнавода янги бир бўлим очилди деб эшитдим. Ëшларимизнинг нима айтишини аввалдан эшитиб кўриб сўзи кимники, мусиқаси кимники, қаердан олинган, сўзлар замонимизга тўғри келадими, санъат бўйича, ҳар хил йўналишлар бўйича куйлаëтган ëшларимизни тўғри йўлга солиш, уларни тарбиялаш. Мана бу яхши бўлди энди, шу нарса тўғри йўлга қўйилди. Реплар ҳам керак. Чунки ҳар хил томондан меҳмонлар келади. Ҳар хил йўналишлардаги қўшиқлар керак бўлади. Шунинг учун реп бўладими, эстрадами, бошқами, рокми майли синаб кўришаверсин. Уларни тўғри йўлга солиш биз ëши катталарнинг мажбуриятимиз. Уларнинг оғзидан чиқан гапларни тўғри қилиш керак. Тўғри, яхшилаб тарбияласа, ҳеч фойдадан ҳоли бўлмайди,- дейди Ортиқ Отажонов.\nЎзбекистон халқ артисти, прфессор Зоҳид Ҳақназаров эса, ижодда, жумладан, рэпперлар ижодида ҳам эркинлик тарафдорларидир.\n- Умуман олганда бунинг салбий таъсирини кўрмаяпман мен. Лекин бизларнинг мусиқа маданиятимизга ҳам бироз хос нарса эмас. Лекин ëшларнинг мана шу усулда ижод қилаëтганини мен қўллаб-қувватлайман. Бизларда кўпроқ мана шу сўзларнинг маъносига жуда катта аҳамият беришади. Лекин мен болаларнинг ҳаракатларида мана шунақа жанрдаги айтишларига мен кўпроқ бадиий сайқал бераман. Бу қўшиқ, албатта сўзлари бироз нотабиий ҳам гоҳида, қанақа тўпламлар бўлади, ҳар хил сўзларни гапираверишади. Лекин мусиқанинг усулига аҳмият бераëтгани, жаҳонда бўлаëтган ҳар хил оқимларга интилаëтгани мени кўпроқ қизиқтиради. Мен у ерда сўзларида ëмон бир нарсаларни бор деб айтмайман. Ижодий изланиш. Бу яхши нарса,- дейди Зоҳид Ҳолиқназаров.\nФеврал ойи охирида Ўзбекистон телевидениеси “Ëшлар” телеканалида берилган “Оҳанг ва офат” номли ҳужжатли дастурда рок-н-ролл ва рэп мусиқаларини “қора кучлар томонидан яратилган шайтоний мусиқа”, деб қораланган эди.\n“Оҳанг ва офат” дастури муаллифлари фикрича, “рок мусиқаси Африканинг ов расм-русмларидан келиб чиққан”, рэп мусиқасини эса “қамоқхонадаги маҳбуслар яратган.”\nДастурда “Ғарбнинг рок ва рэп мусиқасининг зарарли таъсири ва унинг ўзбек ёшлари бошига қора булут янглиғ яқинлашаётгани хусусида ташвиш билдирилган эди.\nУшбу хавотирлар ортидан рэп ижодкорлари Кенгаши тузилиб, рэпперлар репертуарлари “элакдан ўтказила” бошланди.\nУшбу “элак”дан ўтган ва рэпперлар Кенгаши талабларига жавоб бера оладиган рэп қўшиқлари эса жорий йилда Ўзбекистонда ўтказилиши режалаштирилаётган Хип-Хоп фестивалида янграши мумкин.


Бугун, 27 ноябр куни, жиноят ишлари бўйича Андижон вилоят суди биносида қийноққа солиниб, вафот этган фуқарога алоқадор иш бўйича суд ҳукми эълон қилинди.\nKun.uz мухбири хабарига кўра, судланувчилар Д. Ҳамралиев (Андижон шаҳар ИИО ФМБ 4-сонли ИИБ ЖҚГ тезкор вакили лавозимида ишлаган), Қ. Қодиров (Андижон шаҳар ИИО ФМБ 4-сонли ИИБ ЖҚГ тезкор вакили лавозимида ишлаган), Э. Райимжонов (Андижон шаҳар ИИО ФМБ 4-сонли ИИБ ЖҚГ тезкор вакили лавозимида ишлаган), Ф. Ҳусанбоев (Андижон шаҳар ИИО ФМБ 4-сонли ИИБ ЖҚГ тезкор вакили лавозимида ишлаган), П. Мамажонов (Андижон шаҳар ИИО ФМБ 4-сонли ИИБ бўлими бошлиғи лавозимида ишлаган) ва А. Тўрақуловга (Андижон шаҳар ИИО ФМБ 4-сонли ИИБ навбатчилик қисми навбатчиси вазифасида ишлаган) нисбатан жиноят ишини кўриб чиқиш бўйича очиқ суд жараёни ниҳоясига етди ва суд ҳукми эълон қилинди.\nФуқаро соғлиғи ёмонлашганлиги сабабли Андижон шаҳар ИИО ФМБ 4-сон ИИБдан Республика шошилинч тиббий ёрдам илмий маркази Андижон филиалига ётқизилган. Жабрланувчига шифокорлар томонидан барча тиббий ёрдамлар кўрсатилган бўлишига қарамасдан у 11 июн куни вафот этган.


Обама: Путин ўз мамлакати манфаатларига зид ҳаракат қилмоқда\nАҚШ президенти Барак Обама жума куни журналистлар олдида чиқиш қилар экан: "Вашингтон Украинада қуролли низонинг яна ҳам кескинлашиб кетиши олдини олиш учун имкони борича барча ишни қилади", деб баёнот берди.\nПрезидент Обама ўз чиқишида Қўшма Штатлар Россияни Украинадаги ҳатти-ҳаракатларидан қайтариш учун қўлидан келган ишни қилаётганини таъкидлади. Айни пайтда Обама АҚШнинг Кремлга таъсир ўтказиш имконлари чекланганини ҳам тан олди. Оқ уй раҳбарига кўра, Қўшма Штатлар ва Европа Иттифоқининг санкциялари Россия иқтисоди учун оғриқли бўлиши тайин.\n– Айирмачиларни дастаклашни бас қилинг.Санкциялар бекор қилинади ва иқтисод яна ўсишда давом этади, - деди Обама.\nОбама фикрича, Путин ўз мамлакати манфаатларига зид ҳаракат қилмоқда.\nАҚШ президенти журналистлар олдида чиқиши аввалида Россия раҳбари Владимир Путин билан телефон мулоқоти ўтказиб, Украинадаги вазиятни муҳокама этган.\nМулоқот чоғида Обама Путинга Москва Украинадаги айирмачиларни дастаклашда давом этаётганидан Вашингтон жиддий ташвишда, эканини айтган.\nРоссия расмийлари Кремль Украинадаги айирмачиларни қуроллантираётгани ҳақидаги иддаоларни рад этиб келади.\nКремль матбуот хизматининг билдиришича, Россия президенти Владимир Путин АҚШ раҳбари билан мулоқот пайти Россияга қарши ғарб санкциялари “контрпродуктив” эканини урғулаган.\nЎтаётган ҳафтада АҚШ ва Европа Иттифоқи Россияга қарши жазо чораларини кенгайтирган эди. Россия президенти атрофидаги бир қатор шахслар, шунингдек, Россиядаги йирик ширкат ва банклар ЕИ ва АҚШ санкциялари рўйхатига тушди. Қора рўйхатга тушган жисмоний ва юридик шахсларнинг Европадаги маблағлари музлатилиши кўзда тутилади.\nАйни пайтда АҚШ вице-президенти Жо Байден Украина президенти Петро Порошенко билан телефон мулоқоти ўтказди. Жаноб Байден мулоқот чоғида Қўшма Штатлар Украинага чегара хавфсизлигини мустаҳкамлаш учун 8 миллион долларлик кўмак беришини айтган.\nУкраина Қуролли кучлари мамлакат шарқидаги россияпараст айирмачи жангариларга қарши ҳарбий амалиётни давом эттирмоқда. Сўнгги икки кун ичида амалиётлар давомида ўнлаб украин ҳарбийси ва бир қанча тинч фуқаро қурбон бўлган.


Фото: Бухорода Туркиянинг Ўзбекистондаги элчихонаси билан ҳамкорликда тарихий уй-музей ташкил этилади\n08.08.2020 | 00:28\nБухоро вилоятида хизмат сафарида бўлиб қайтган Туркиянинг «ТРТ» телеканали ижодий жамоаси ва масъуллари ташриф чоғида вилоятнинг тарихий жойларини суратга олгани ҳақида хабар берилган эди.\nФото: Туризмни ривожлантириш департаменти ахборот хизмати\nВилоят Туризмни ривожлантириш департаменти ахборот хизмати маълумотларига кўра, ижодий гуруҳ Туркистондаги жадидчилик намоёндаси Усмонхўжа Пўлатхўжа ўғли яшаб ўтган қадимий хонадонда бўлди. Вилоятнинг етук тарихчи олимлари Иноятов ва Ҳайитовлардан махсус интервю олди.\n«ТРТ» телеканали вакиллари таъкидлашича, Бухоро жадидларининг Туркия жумҳурияти мустақиллиги учун кураш давомида ёрдам мабағларини йиғиб юборганлигининг 100 йиллигига бағишлаб, махсус дастур тайёрланмоқда. Хусусан, Туркиянинг Ўзбекистондаги элчихонаси билан ҳамкорликда Усмонхўжа Пўлатхўжа ўғли яшаган уйда тарихий уй-музейи ташкил этиш, ушбу инсон ва жадидлар ҳаракати тўғрисидаги китоб тайёрлаш тўғрисида фикр алмашишди.\nМаълумот учун, Усмонхўжа Пўлатхўжа ўғли 1920 йил БХСР ҳукуматида молия нозири этиб тайинланган. У Aбдуқодир Муҳитдинов ва Файзулла Хўжаевлар билан БХСР ҳукуматида бир қатор ислоҳотларни амалга оширишда иштирок этган. Кейинчалик жадидлар ўртасида фикрий бўлиниш юз бергач, Усмонхўжа Пўлатхўжа ўғли Aфғонистонга кетган. 1923 йил эса Туркияга бориб, умрининг сўнгига қадар ўша ерда яшайди.\nБухоро шаҳарда Усмонхўжа Пўлатхўжа ўғли яшаган уйнинг бир қисмида айни пайтда «Ҳовли Поён» меҳмонхонаси ташкил этилган.\nАввалроқ Истанбулдан Бухорога тўғридан-тўғри авиарейслар йўлга қўйилиши мумкинлиги хабар қилинган эди. Шунингдек «Mystery box» компанияси асосчиси 8К форматида Ўзбекистоннинг сайёҳлик салоҳияти тўғрисида видеоролик суратга олган.


Олиб чиқишнинг имкони йўқ, дафн қилиш эса қимматга тушади - Anhor\nAnhor Все посты Олиб чиқишнинг имкони йўқ, дафн қилиш эса қимматга тушади\nОлиб чиқишнинг имкони йўқ, дафн қилиш эса қимматга тушади\nЧегаралар ёпилгани сабабли вафот этган ўзбекистонликларнинг қариндошлари уларнинг жасадларини олиб чиқа олмаяпти, Россияда дафн қилишга эса маблағ йўқ. Tong Jahoni халқаро нодавлат нотижорат ташкилотининг вакили ҳуқуқ ҳимоячиси Каримжон Ёров Аnhor.uz мухбири билан суҳбатда ушбу муаммо тафсилотлари ҳақида гапириб берди.\nРоссияда коронавирусга чалинганлар сони кун сайин ошиб бормоқда. Бир сутка ичида шифокорлар минг нафар инфекцияга чалинганларни қайд этмоқда. Шу муносабат билан ҳукумат томонидан карантин чоралари қатъийлаштириляпти. Агар март ойи ўртасида Россия ҳукумати 1 майга қадар чегарани ёпиб қўйган бўлса, унда ҳозир ҳукумат ушбу муддат узайтирилишини тан олмоқда. Яқинда “Аэрофлот” миллий ташувчиси 2020 йил 1 августга қадар чипталар савдосини тўхтатди. Буларнинг барчаси Россияга кетган ва у ерда турли сабабларга кўра жон берган Ўзбекистон фуқароларини анъаналарга кўра ва муносиб дафн этиш имкониятидан маҳрум бўлган қариндошларнинг руҳий аҳволини янада мураккаблаштиради. Яқинда ОАВда 15 апрель куни биринчи “юк 200” машинаси Россиядан Ўзбекистонга жўнаб кетгани ҳақидаги маълумот тарқалганди.Бироқ бу борада расмий ахборот йўқ.\n«Ўзбекистон томони жасадлардан иборат юк республика етказилгани ҳақида хабар бериши керак эди, аммо ҳозирча бундай баёнотлар берилгани йўқ, шу боис бирор нарса дейишга ҳали эрта. Охирги ҳафталарда Ўзбекистон қўшни республикалар, масалан, Тожикистон ва Қирғизистондан фарқли ўлароқ, ўз муҳожирларининг муаммоларини ҳал этишда фаол қатнашаётганини айтиш адолатдан бўларди. Умуман олганда эса, Марказий Осиё мамлакатлари, яъни Россияга ишчи кучини етказиб берувчи асосий мамлакатлар “юк 200”ни ҳеч бўлмаганда ер усти транспорти билан етказишлари борасида Россия томони билан келишиб олишлари зарур деб ҳисоблайман. Ҳаммада ҳам қариндошини Россияда дафн қилиш имкони йўқ. Масалан, Москвада шаҳар чеккасидаги қабристонда ер участкаси 110 минг рублдан (1600 доллардан ортиқ – Муаллиф) бошланади. Бу муҳожирларнинг оилалари учун жуда катта маблағ, чунки қабристонда ер сотиб олишдан ташқари қўшимча маросимий хизматларга ҳам қўшимча харажатлар талаб қилинади. Жасадларни чегаралар олчилгунга қадар Россия моргларида сақлаб туриш ҳам ечим эмас», – дейди Каримжон Ёров.\nҲуқуқ ҳимоячисининг қайд этишича, Россия ҳукумати карантин даврида узоқ масофаларга ёки бошқа мамлакатларга транспортировка қилиниши керак бўлган жасадларни сақлаш учун тўловни бекор қилишга кўрсатма берган. Бундан олдин моргда жасадни 7 кунгача бепул сақлашга рухсат бериларди. Агар қонуний вакилларни излаб топиш чўзилса, бу муддат 14 кунгача узайтирилган, шундан сўнг морг жасадни “талаб йўқ” сифатида расмийлаштирган. Бироқ, суҳбатдошимизнинг сўзларига кўра, агар Москва моргларида жасадларни сақлаш учун пул талаб қилишмаса, Россиянинг бошқа шаҳарларида бунинг учун ноқонуний равишда пул сўрашади.\n«Шуни таъкидлаш жоизки, вафот этганларнинг жасадларини ойлаб моргда ушлаб туришмайди. Агар ҳалок бўлганларнинг оилалари белгиланган вақт ичида (ўртача бир ёки икки ой ичида) дафн билан боғиқ масалани ҳал эта олмаса, унда “талаб йўқ” жасадлар умумий қабрга дафн этилади. Менга ҳар куни марҳумларнинг яқинлари қўнғироқ қилиб, ёрдам беришимни сўрашади. Биз пул тўплаш ва Ўрта Осиё республикаларининг фуқароларини мусулмон анъаналарига мувофиқ дафн этиш учун қўлимиздан келган ёрдамни кўрсатамиз. Бундай ҳолларда юртдошларимиз катта молиявий ёрдам кўрсатади. Карантин чоралари жорий этилган давр бошида яқинларини йўқотган оилаларнинг кўпчилиги қариндошларини бегона юртда дафн этишни рад этишарди, ҳозир эса кўпчилик, бошқа кутишни хоҳламасдан, уларни Россияда дафн этишга рози бўлмоқда», – дейди Каримжон Ёров.\nЭкспертнинг маълумотларига кўра, ҳар йили Россияда турли сабабларга кўра ўртача 800 га яқин ўзбекистонлик меҳнат муҳожири ҳалок бўлади. Уларнинг ўртача ёши – 40. Аммо вафот этганлар орасида 20-22 ёшли йигитлар ҳам бор. Ҳуқуқ ҳимоячисининг қайд этишича, бу йил вирус тарқалиши муносабати билан РФда вафот этган муҳожирлар сони сезиларли даражада ошади.\n«Муҳожирларнинг тиббий хизматлардан фойдаланиш имконияти йўқлигини алоҳида қайд этиш керак. Пандемия шароитларида, яъни COVID-19 га чалинган барча фуқаролар шифокорларнинг алоҳида назорати остида бўлиши керак бўлган бир пайтда, шифокор ёрдамини олиш аввалгидай жуда қийин. Муҳожирлар аслида ўз ҳолига ташлаб қўйилган. “Тез ёрдам” ҳатто оғир касалларни ҳам касалхонага олиб бормайди, улар ўз-ўзини изоляция қилишларини сўрашади. Бу билан улар инфекцияга чалинганлар билан бирга яшайдиган соғлом муҳожирларни ҳам хавф остига қўйишади. Ўтган ҳафтада Ўзбекистон фуқаросида коронавирус диагнози тасдиқланганидан кейин уни шундоққина кўчага чиқариб ташлашди. “Тез ёрдам” уни касалхонага олиб боришдан бош тортди, у билан бирга яшайдиган муҳожирлар эса вирусни юқтиришдан қўрқиб, уни уйга қўйишмади. Биз унинг учун касалхонада зўрға жой топдик. Агар вазият ўзгармаса, яқин ойларда вафот этган Ўзбекистон фуқароларининг сони ошиши мумкин», – дейди Каримжон Ёров.\nЯқин кунларда Tong Jahoni халқаро нодавлат нотижорат ташкилотининг коронавирусга чалинган ва деярли ёрдамсиз қолган Марказий Осиёлик меҳнат муҳожирлари учун мўлжалланган сall-маркази ишга тушади. Улар соғайиб кетгунча зарур дори-дармонлар ва озиқ-овқат билан таъминланади. Бунинг учун операторга тиббий баённома рақами ва шахсий маълумотларни айтишнинг ўзи етарли бўлади. Сall-марказ рақами кейинроқ эълон қилинади.\nАнхор оқшоми: 24 декабр янгиликлари


Бош саҳифа АжойиботларАҚШдаги энг сердаромад касблар (2006)\nАмериканинг CareerBuilding.com интернет портали АҚШнинг энг кўп ҳақ тўланадиган касблари рўйхатини эълон қилди. Рейтингнинг юқори 8 та ўрнини шифокорлар эгаллашган. Уларнинг ойлик иш ҳақлари топ-менежерлар, юристлар, фуқаро авиацияси учувчилари ва маркетологларникидан анча кўпдир.\nАҚШ меҳнат статистикаси бюросининг маълумотларига қараганда, Америкада хирурглар энг кўп ойлик оладилар. Уларнинг ўртача йиллик иш ҳақлари 182 минг долларни ташкил этади. Иккинчи ўринда эса хирургларнинг ёрдамчилари ва жамоадошлари врач-анестезиологлар туришибди. Washington Profileнинг ёзишича бу соҳа вакиллари йилига ўртача 174,6 минг доллар ойлик оладилар. Рўйхатда 3-ўринни акушер-гинекологлар эгаллашган. Уларга ҳам йилига ўртача 174,6 минг доллар иш ҳақи тўланади.\nКейинги 5 поғонадан ҳам медиклар ўрин олган: юз хирургияси мутахассиси – йилига 169,6 минг доллар; терапевт – йилига 156,8 минг доллар; протезист-стоматолог – йилига 156,7 минг доллар; ортодонт – йилига 153,2 минг доллар; психиатр – йилига 151,4 минг доллар;\nКўриниб турибдики АҚШда тиббиёт ходимлари энг кўп даромад келтирадиган маркетинг ва бизнес соҳаси мутахассисларидан ҳам юқори ойлик оладилар.\nАҚШда топ-менежерлар (Chief Executive Officer, CEO) йилига 140,9 минг доллар ойлик олишади. Ишлаб чиқариш бўйича раҳбарлар эса йилига иш ҳақи учун 140,2 минг долларга имзо чекадилар.\nКейинги ўринларда яна тиббиёт соҳаси вакилларини кўришимиз мумкин: врач-педиатрлар – 140 минг доллар; умумий амалиёт врачлари – 138 минг доллар.\nФуқароларнинг узоғини яқин қиладиган учувчиларнинг йиллик ойлиги 134,9 минг долларни ташкил этади. Тишларимизни даволайдиган дантистлар эса йилига 132,7 минг доллар иш ҳақи олишса, оёқ ости ва товонлар касалликлари бўйича мутахассис – подиаторлар 111,1 минг ойлик олишади.\nШундай қилиб врачлар юристлардан ҳам ўтиб кетишди. Уларнинг йиллик иш ҳақлари ўртача 110 минг долларни ташкил этади. Энг кўп ҳақ тўланадиган соҳалар рейтингидан авиадиспетчерлар (100,4 минг доллар), компютер ва ахборот тармоқлари менежерлари (100,1 минг доллар), маркетинг бўйича менежерлар (100 минг доллар) ҳам ўрин эгалладилар.\nЮқори йиллик иш ҳақи ҳар доим ҳам бахт келтиравермайди. Кўп ҳолларда аксинча бўлади: юқори ойлик оладиган мутахассисларда руҳий тушкунлик ва чарчаш ҳолати кўп кузатилади. Бу даражага етишиш учун эса йиллаб оғир меҳнат ва ўрганиш талаб қилинади. Шунинг учун ҳам Америкада ўтказилган сўнгги сўровнома натижасига кўра медик-мутахассислар АҚШдаги энг зўр касб вакиллари дея тан олинди.\nВрачлар энг бахтиёр касб эгалари рейтингидан жой ололмадилар. Буюк Британияда ўтказилан сўров натижаларига кўра косметологлар, бўёқчилар ва сартарошлар ўзларини энг бахтли касб эгалари деб ҳисобларканлар. Хуллас калом, пул деганлари ҳар доим ҳам бахт келтиравермас экан.\nАҚШдаги энг сердаромад касблар рейтинги:\nХирург — 182 минг доллар\nАкушер-гинеколог — 174,6 минг доллар\nЮз хирургияси мутахассиси — 169,6 минг доллар\nТерапевт — 156,8 минг доллар\nПротезист-стоматолог — 156,7 минг доллар\nОртодонт — 153,2 минг доллар\nПсихиатр — 151,4 минг доллар\nТоп-менежер — 140,9 минг доллар\nИшлаб чиқариш бўйича раҳбар — 140,2 минг доллар\nВрач-педиатр — 140 минг долла\nУмумий амалиёт врачи — 138 минг доллар\nФуқаро авиацияси учувчиси — 134,9 минг доллар\nДантист — 132,7 минг доллар\nПодиатор — 111,1 минг доллар\nЮрист — 110 минг доллар\nАвиадиспетчер — 100,4 минг доллар\nКомпютер ва ахборот тармоқлари менежери — 100,1 минг доллар\nМаркетинг бўйича менежер — 100 минг доллар\n← Аввалги Аввалги Дунёдаги энг қиммат меҳмонхоналар (2006)\nКейинги → Кейинги: Европанинг энг яхши иш берувчи компаниялари (2006)


Салкам 2 килограмм заргарлик ...\nЖумладан, Тошкент вилояти божхона бошқармаси “Ғишткўприк” чегара божхона постига қўшни давлатдан кириб келган фуқаро А.С. нинг хатти-ҳаракатлари божхоначилар эътиборини тортди ва ушбу шахс белгиланган тартибда назоратдан ўтказилди.\nЯна бир ҳолат “Ғишткўприк” чегара божхона пости ходимлари томонидан аниқланди. Ушбу постга пиёда ҳолда кириб келган фуқаро Б.Г. нинг қўл юклари божхона кўригидан ўтказилганида, йўловчи божхона декларациясида кўрсатилмаган ва оғзаки сўровда айтилмаган, умумий қиймати 3,3 миллион сўмлик, оғирлиги 109 грамм бўлган кумуш ва тилладан ясалган заргарлик буюмларини яширинча олиб кираётгани аниқланди.


Муомалага киритилаётган янги банкнотларда хато борлиги иддао қилинди\n21 январ 2022, Тошкент вақти: 19:06\n100000 сўмлик янги пул белгиси.\nAzon.uz нашрига кўра, Ўзбекистон Республикаси Марказий банкининг 2021 йилнинг 22 декабрдан бошлаб муомалага киритилаётган янги кўринишдаги 50000 сўмлик банкнота дизайнида чалкашлик, хато кетиб қолганлиги аниқланган. Нашр иддаосига кўра, қоғоз пулда акс эттирилган мақбара ёзилганидек Абу Исо Термизий эмас, Ҳаким Термизий мақбарасидир.\nҲозирча Марказий банк расмийлари изоҳ бергани йўқ.\n2021 йилнинг 22 декабридан бошлаб янги кўринишдаги номинал қиймати 50 000 сўм ва 100 000 сўм бўлган банкнотлар муомалага чиқарилажаги тўғрисида Марказий банк маълумотига таяниб аввал хабар қилинган эди.\nМазкур банкнотлар мавзуси “Буюк Ипак йўли” ҳамда Сурхондарё ва Хоразм вилоятларининг қадимий тарихига бағишланган.\n50 000 сўмлик банкнотнинг ўлчами 147 х 69 мм. 100 000 сўмлик банкнот ўлчами эса 152 х 69 мм.Банкнотларнинг тўлиқ тавсифи билан Марказий банк сайтида таниша оласиз.\nМарказий банк муомалага чиқарилаётган янги кўринишдаги қиймати 50 000 сўм ва 100 000 сўм бўлган пул белгилари бугунги кунда муомалада бўлган 2017 йил намунасидаги 50 000 сўмлик ва 2019 йил намунасидаги 100 000 сўмлик банкнотлар билан бир қаторда муомалада бўлишини алоҳида таъкидлади.


⇒ 2021 йилдан бошлаб миллий сертификати бор абитуриентлар математика фанидан тест топширишмайди\n2021 йилдан бошлаб миллий сертификати бор абитуриентлар математика фанидан тест топширишмайди\n08 Май. 2020 й. "Тараққиёт Cтратегияси" маркази\n“Илм, маърифат ва рақамли иқтисодиётни ривожлантириш йили” Давлат дастурининг 179-бандида назарда тутилган вазифалар ижросини таъминлашга қаратилган “Математика соҳасидаги таълим сифатини ошириш ва илмий-тадқиқотларни ривожлантириш чора-тадбирлари тўғрисида”ги Президент Қарори қабул қилинди.\nМазкур ҳужжатга кўра:\n2020–2023 йилларда Ўзбекистон Республикасида математика фанлари бўйича таълим сифатини яхшилаш, илмий-тадқиқотларнинг натижадорлиги ва амалий аҳамиятини оширишнинг мақсадли дастури тасдиқланди.\nҲар бир туманда (шаҳарда) математика фанини чуқурлаштириб ўқитишга ихтисослаштирилган мактаблар босқичма-босқич ташкил этилади.\nИхтисослаштирилган мактабларнинг низомларини, мазкур мактабларда математика фани ўқитувчиларини танлов асосида ишга қабул қилиш тартиби ишлаб чиқилади.\n2021 йил 1 сентябрдан бошлаб Ихтисослаштирилган мактаблар раҳбар кадрлари ва математика фани ўқитувчиларининг базавий тариф ставкасига нисбатан 50 фоиз миқдорида ҳар ойлик устама ҳақ тўлаш тартибини назарда тутувчи Ҳукумат қарори қабул қилинади.\nИхтисослаштирилган мактабларда Институт ва олий таълим муассасаларининг юқори малакали профессор-ўқитувчиларини жалб қилган ҳолда масофавий таълим орқали дарс машғулотлари ўтказилади.\n2021 йил 1 январга қадар Математика фанини билиш даражасини баҳолаш бўйича миллий сертификатлаш тизими жорий қилинади.\nМатематикани билиш даражасини баҳолаш ва бу тўғрисида миллий малака сертификатини (кейинги ўринларда – миллий сертификат) бериш Давлат тест маркази томонидан амалга оширилади.\nМатематикани билиш даражасини баҳолаш табақалаштирилган ҳолда амалга оширилади.\nИмтиёз бериладиган даражадаги миллий сертификатга эга абитуриент давлат олий таълим муассасасига ўқишга киришда математика фанидан тест синови топширишдан озод этилади ва унга математика фани учун белгиланган максимал балл берилади.\nМиллий сертификатлаш тизими учун тест топшириқлари базасини шакллантириш ва мунтазам янгилаб боришда эксперт сифатида Институт илмий ходимлари жалб қилинади.\nМиллий сертификатнинг тегишли даражасига эга математика фани ўқитувчиларига (Ихтисослаштирилган мактабларнинг математика фани ўқитувчиларидан ташқари) базавий тариф ставкасига нисбатан 25 фоиздан 50 фоизгача ҳар ойлик устама ҳақ тўланади.\n2021 йил 1 январга қадар Миллий сертификатлаш тизимининг онлайн платформаси ишлаб чиқилади ва жорий этилади.\nИнститут таркибида Математика таълими бўйича ўқув-услубий материалларни мувофиқлаштириш лабораторияси ташкил этилади.\n2021 йил 1 сентябрдан давлат таълим муассасаларида қўлланиладиган математика фани бўйича дарсликлар ва ўқув қўлланмаларни ишлаб чиқишда мажбурий тартибда Институтнинг эксперт хулосаси олинади.\nМатематика фани ва таълимини ривожлантиришни қўллаб-қувватлаш жамғармаси ташкил этилади.\nЖамғарма фаолиятини самарали ташкил этиш мақсадида Институт тузилмасида Математика фани ва таълимини ривожлантиришни қўллаб-қувватлаш жамғармаси маблағларини бошқариш гуруҳи фаолияти ҳам йўлга қўйилади.\nМатематика соҳасидаги фундаментал ва амалий илмий изланишлари натижаларига кўра амалиётдаги муайян муаммонинг ечимини таклиф этган олимларни мукофотлаш мақсадида Ўзбекистон Республикаси Президентининг Муҳаммад Ал-Хоразмий номидаги халқаро мукофоти таъсис этилади.\nМукофот икки йилда бир марта Ўзбекистон Президенти томонидан Фан ва технологиялар бўйича республика кенгашининг таклифига кўра учта йўналиш (фундаментал соҳадаги тадқиқот, ёшлар ўртасидаги тадқиқот ва иқтисодиётнинг реал секторидаги муаммонинг ечимини таъминлаган тадқиқот) бўйича берилади.\nҲар бир йўналиш бўйича Мукофот совриндорларига 50 минг АҚШ доллари эквивалентидаги пул мукофоти берилади.\nФан ва технологиялар бўйича республика кенгашида Мукофот номзодларини кўриб чиқиш Ўзбекистон Республикаси Инновацион ривожланиш вазирлигининг тавсияномасига кўра амалга оширилади.\nҚорақалпоғистон Республикасида, Бухоро, Наманган, Самарқанд ва Хоразм вилоятларида Ўзбекистон Республикаси Фанлар академиясининг В.И.Романовский номидаги Математика институтининг ҳудудий бўлинмалари ташкил этилади.\nҲар бир ҳудудий бўлинма таркибида бир штат бирлигидан иборат Ўқув марказлари фаолият юритади.\nҲудудий бўлинмалар раҳбарлари Институт директори томонидан тегишли ОТМ ректори билан келишилган ҳолда лавозимга тайинланади ва лавозимидан озод этилади.\nИлмий кенгаш таркиби Институт кенгаши тавсиясига кўра, Вазирлар Маҳкамаси ҳузуридаги Олий аттестация комиссияси билан келишилган ҳолда Институт кенгаши қарори билан тасдиқланади.


Дорий тилида ёзилган "Хуш келибсиз!" ёзувли баннер ҳамда Афғонистон ва Ўзбекистон байроқлари фестони Афғонистон Президенти Ашраф Ғанининг Ўзбекистонга ташрифи шарафига 5 декабрь куни Тошкент кўчаларини безатиб турмоқда [Максим Енисеев]\nТОШКЕНТ – Таҳлилчиларнинг фикрича, Ўзбекистон ва Афғонистон ўртасидаги муносабатларнинг илиқлашуви шунчаки шартномалар тузишдан амалий ҳаракатларга ўтишдек тарихий силжишга сабаб бўлди.\nАшраф Ғанининг 4-6 декабр кунлари Ўзбекистонга расмий ташрифи чоғида у Ўзбекистон Президенти Шавкат Мирзиёев билан учрашди.\nИкки давлат раҳбарлари 5 декабр куни 20 та ҳамкорлик келишуви ва 40 та экспорт шартномасини имзолади ҳамда«барча соҳаларда» ҳамкорликқилишга келишиб олди.\nИкки мамлакат Марказий Осиёдаги хавфсизликни мустаҳкамлаш мақсадида терроризм, экстремизм ва наркотрафикка қарши биргаликда курашади, дейилади Мирзиёевнинг матбуот хизмати баёнотида.\nЎзбекистон Президенти Шавкат Мирзиёев (ўнгда) ва Афғонистон Президенти Ашраф Ғани, 5 декабр куни Тошкентдаги учрашувлари чоғида ўнлаб ҳамкорлик ва экспорт шартномаларининг имзоланишини назорат қилдилар. (Ўзбекистон Президентининг матбуот хизмати)\n«Қўшни Афғонистондаги тинчлик Марказий Осиёда барқарор ва доимий тараққиётга эришиш имконини беради,» деди Мирзиёев.\n«Ўзбекистоннинг ташаббуслари ва амалий ҳаракатлари минтақада тинчлик ва барқарорликни мустаҳкамлашга ёрдам беради,» деди Ғани Ўзбекистон Ташқи Ишлар вазирлиги хабарига асосан. «Биз Ўзбекистон билан ҳамкорликнинг янги босқичи бошланганидан мамнунмиз. Муносабатларимиз кун сайин мустаҳкамланиб боришига умид қиламиз.»\nИнфраструктура ва савдони ривожлантириш\nИкки давлат расмийлари томонидан имзоланган шартномаларнинг умумий қиймати 500 миллион АҚШ долларидан (4 триллион ўзбек сўми) ошади.\n2019 йилгача ўзаро йиллик савдо ҳажмини 1 миллиард АҚШ долларигача (8 триллион ўзбек сўми) ошириш жуда муҳим, дейилади учрашувдан сўнг Ғани ва Мирзиёев имзолаган қўшма баёнотда.\n2016 йилда икки давлат ўртасидаги савдо айланмаси 520 миллион АҚШ долларини (4.2 триллион ўзбек сўми) ташкил қилган.\n«Асосий ҳамкоримиз бўлган хусусий сектор икки мамлакат ўзаро фаровонликка эришишида конструктив қадамлар ташлаши мумкин,» деди Ғани 5 декабр куни Тошкентда Ўзбекистон бош вазири Абдулла Арипов ва Ўзбекистоннинг турли бизнес жамоалари вакиллари билан тушлик чоғида.\n«Ўзбекистон Афғонистонни яқин қўшни ва дўст мамлакат деб билади ҳамда Афғонистонда тинчлик ва осойишталикни таъминлаш, савдо, иқтисодиёт, транспорт, маданият ва бошқа соҳаларда ҳамкорликни кучайтиришда барча саъй-ҳаракатларини аямайди,» деди Мирзиёев.\n«Президентлар чет эл бозорларига бевосита ва самарали кириш ҳуқуқини берувчи транспорт йўлаклари соҳасида ўзаро ҳамкорлик муҳим эканини таъкидладилар,» дейилади қўшма баёнотда.\nАфғонистон ва Ўзбекистон бир қанча лойиҳаларни биргаликда амалга оширишга келишиб олди – Ҳайратон - Мозори Шариф темир йўлининг узайтирилишива Ўзбекистоннинг Сурхондарё вилоятидан Афғонистоннинг Бағлон вилояти маркази Пули-Хумригача 500 кВт.лик электр узатиш линияларнининг қурилиши шулар жумласидандир.\nЛойиҳалар, шунингдек Кобул халқа йўли, Қайсар-Ламан йўли, Саланг туннели каби турли инфратузилма объектларининг қайта таъмирланишини кўзда тутади.\nАвиаташувлар ҳажми ошиши кутилмоқда\nИкки мамлакат ўртасида ҳаво алоқаси ҳам ривожланмоқда.\nАфғонистоннинг КамАир авиакомпаниясиКобулдан Тошкентга илк парвозини 29 ноябр куни амалга оширди. Авиарейслар ҳафтасига икки марта, чоршанба ва якшанба кунлари амалга оширилади. КамАир, шунингдек Тошкентдан Европа мамлакатларига парвоз учун ҳаво кўприги сифатида фойдаланади.\nМирзиёев Кобул ва Тошкент ўртасидаги тўғридан-тўғри парвозлар сонини ҳафтасига 4 тага оширишга ваъда берди. У Ғанига «бунинг вақти келганини» айтган, деб хабар берди Ашраф Ғани маъмуриятининг расмий твиттери.\nКамАир авиакомпаниясининг расмий веб-сайтида эълон қилинган парвозлар жадвалига кўра, Тошкентдан Афғонистоннинг бошқа шаҳарлари, хусусан Ҳирот ва Мозори Шарифга парвозлар ҳам шу ойдан йўлга қўйилиши кутилмоқда.\nКамАир учувчилари Ўзбекистон Ҳаво Йўллари парвозлар мактабида таҳсил олмоқда, деди КамАир ижрочи директори Равил Аксянов Anhor.uz сайтига. «КамАир самолётларига Ўзбекистон Ҳаво Йўллари марказида техник хизмат кўрсатилади», деб қўшимча қилди у.\nТошкент ва Кобулга тез-тез сафар қилувчилар ушбу янгиликни яхши қарши олдилар.\n«Авваллари Кобулга Олмаота орқали учишимга тўғри келарди ва бу жуда узоқ ва қиммат парвоз эди», дейди ўзбекистонлик бизнесмен Фаттоҳ Убайдуллаев Карвонсаройга. «Мозори-Шарифгача эса фақат Ўзбекистоннинг жанубий чегараси орқали етиб бориш мумкин эди».\nЯнги парвозлар бизнес учун янги имкониятларни очади, деди у.\nҒанининг «тарихий» ташрифи\n«Икки мамлакат муносабатларида эришилган ютуқлар ва режадаги лойиҳалар кўламига кўра, ушбу ташрифни ҳақли равишда тарихий деб аташ мумкин», дейди тошкентлик сиёсатшунос Валерий Хан Карвонсаройга.\n«Афғонистоннинг собиқ президенти Ҳамид Карзай Ўзбекистонга 2002 йилда, фақат бир марта ташриф буюрган. 14 йиллик танаффусдан сўнг, 2016 йилда Ашраф Ғани Тошкентда Ўзбекистоннинг ўша вақтдаги президенти Ислом Каримов билан учрашган, бироқ унда муҳим натижаларга эришилмаганди».\n«Эндиликда икки мамлакат чиндан ҳам сўзлардан амалларга ўтаётганига гувоҳ бўлмоқдамиз», деди Хан.\nЖуда ҳам тўғри\nЎзбекистон ва Афғонистон қўшма комиссиясининг илк рамзий мажлиси бўлиб ўтди\nИкки мамлакатнинг ҳуқуқни муҳофаза қилиш органлари ва хавфсизлик кучлари экстремизм ва терроризмга қарши кураш бўйича ҳамкорлик истиқболларини кўриб чиқдилар.


10:03 / 15.01.2020 | Soliha | 1351\nАссалому алайкум! Биламизки, аёллар кийими борасда кўп манбаларда келган, қандай бўлиши кераклиги борасида. Ҳозир бу ҳақида эркаклар, ўғил болларга ҳам ўргатишга тўғри келяпти. Уларни ҳам қандай кийинишлари борасида. Ҳозирда бу мавзу ҳам долзарб бўлиб қолди деб ўйлайман. Мисол учун эркакларни тор шим кийиб юриши? ранг-баранг гулли ҳудди қизларни кийимидек турли(рубашка, футболкалар) кийиб юриши жуда ёқимсиз. Эркакларга хос деб ўйламайман. Саволим шундан иборатки, Эркак кишини кийиниш борасида бирор бир манбада келганми? Келмаган бўлса, Динимиз бунга қандай қарайди? Ўзларингиз ўғил боллаларга тўғри йўналиш беринг илтмос билмаганлар билиб олсин дейман!\n– Ва алайкум ассалом! Эркаклар кийимларида ҳам икки нарса шарт. Аврат қисмидаги жойлари ичи кўринадиган даражада шаффоф бўлмаслиги ҳамда аврат аъзоларни бўрттириб турадиган даражада тор бўлмаслиги. Ранги, шакли шамоили ҳақида эса\nБу билан гуноҳига шерик эмасманми\nМазий чиққандаги ҳукм


Юртимиз - ислом илми тамаддуни тамал тоши тушган диёр. Кейинги бир йил ичида Шавкат Мирзиёев томонидан дину диёнат, илму илоҳиёт соҳасида ривожи учун амалга оширилаётган асрларга татигулик ишлар юракларга сурур, виждонга хузур бахш этаётир.\nДавлатимиз раҳбари ташаббуси ва ташкилотчилиги билан эндиликда Қуръон мусобақаси кенг ва оммавий тарзда ўтказилиши халқимизнинг беҳад хурсандчилигига сабаб бўлди. Бу мусобақа авваллари тор доирада ўтарди. Президент Қуръонни эшитиш ва эшиттира олиш ҳам маърифат ва маънавият эканлигини уқтирганлари барчанинг дилидаги гап бўлди.\n- Ўзбекистон Мусулмонлари идораси ташаббуси билан ҳар йили мунтазам равишда қори ва қорияларнинг кўрик-танлови ўтказиб келинарди. Пойтахтимиздаги Камолон маҳалласида жойлашган Хожа Аламбардор масжиди жомеъсида ҳар йили диний ўқув юртлари талабалари ўртасида ташкил этиладиган ушбу ҚУРЪОН МУСОБАҚАСИнинг 23, 24, 25, 26 - Республика кўрик-танловларининг сценарий муаллифи ва бошловчиси бўлганимдан бениҳоя шодман, - дейди серкирра ижодкор, устоз Раҳим Жуманиёз.\n- Муҳтарам Президентимиз Шавкат Миромонович Мирзиёев, дунё тургунча турсинлар, - дейди жиззаҳлик тадбиркор Шукур Азимов, - Уларнинг, инсоният ҳаётининг барча жабҳаларида амалга ошираётган ислоҳотлари, юртимиз аҳолисининг барча бўғинларига – тадбиркору ижодкор, олиму уламо, ёшу қари, ҳарбию хизматчиларга кўрсатаётган эътибор ғамхўрликларини эътироф этиш жоиз. Миллий армиямиз, спортимиз, саньат ва мададаниятимиз, қишлоқ хўжалигимиз янги босқичга чиқажак. Чунки яратилаётган шароитлар фақат ишлашни, фидойилик билан ишлашни талаб этмоқда. Юртбошимизнинг барча соҳа вакилларин давлат даражасида қўллаб қувватлайдиган ва кафолатлайдиган қарор ва фармонлар, асрларга, ҳатто абадиятга тааллуқлидир.\nфото - muslim.uz\nЭнди бирин-кетин бошқа шаҳар-туманларда ҳам мураттаб қорилар ўз маҳоратларини намоён этиб, зиё тарата бошлайдилар.\nҲиндистонда ўтказилаётган жаҳон чемпионатида вакилларимиз 7та медални қўлга киритилди\nҚуръон ўтказилаётган ТАШАББУСИ тарзда оммавий мусобақасига МИЛЛАТ кенг ибтидо Зоминда ЕТАКЧИСИ ва БИЛАН берилди


Telegram’да кўпчиликка керакли яна бир функция пайдо бўлди! - Terabayt.Uz\nОммабоп мессенжер – Telegram жамоаси аксарият фойдаланувчилар кутган янги функцияни синаб кўришга киришди. Яъни, унинг бета-версиясида гуруҳ тарзидаги овозли қўнғироқлар пайдо бўлди.\nЎҚИНГ: Telegram бузилганмиди? Daryo.uz билан боғлиқ иш бўйича Telegram Uzbekistan баёноти\nУшбу янги функция Voice chat (Овозли чат) деб номланган бўлиб, уни оммавий гуруҳ асосида очиш мумкин. Гуруҳли аудиоқўнғироқ доирасида очиқ гуруҳнинг барча иштирокчилари ёки фақат маъмурлари гаплашишлари мумкин – бу параметр овозли чатни ишга туширишда белгиланади. Лекин аноним администраторлар гуруҳли қўнғироқда қатнаша олмайдилар.\nЭътибор беринг: бунда гап фақат овозли қўнғироқлар ҳақида кетяпти, видеоконференцияларга ҳали вақтли.\nАйни дамда Android тизими учун ҳам, iOS платформаси учун ҳам Telegram 7.3 рақамли бета-версияда гуруҳ тарзидаги аудиочат функцияси ишламоқда. Уларнинг сўнггисини ушбу каналдан олиб ўрнатиб, синаб кўришингиз мумкин.